Persembahan Sape Catat Rekod dalam Malaysia Book of Records

Kuching – Tebingan Kuching bergema dengan alunan petikan sape yang dipersembahkan oleh gabungan seramai 257 orang pemuzik sape. Ternyata persembahan alat muzik tradisional Sarawak itu memukau khalayak yang hadir menyaksikan konsert sape yang berlangsung pada Ahad malam, 27 Februari 2022. Konsert sape yang bertajuk “Rentak Kamek Urang” itu merupakan salah satu pengisian program Citrawarna Keluarga Malaysia 2022 yang bertemakan “Temasya Kepelbagaian Budaya”.

Acara penuh bersejarah yang berlangsung dalam suasana meriah ini sekali gus dicatatkan dalam Malaysia Book of Records. Kejayaannya tersenarai dalam Malaysia Book of Records kerana mencatat rekod pemuzik sape teramai dalam satu acara. Penyerahan sijil Malaysia Book of Records disampaikan oleh Ketua Pegawai Operasi Malaysia Book of Malaysia, Christopher Wong kepada Timbalan Ketua Setiausaha (Kebudayaan) Kementerian Pelancongan, Seni dan Budaya Malaysia, Datuk Saraya Arbi.

Konsert Sape “Rentak Kamek Urang” turut menampilkan kelainan tersendiri apabila persembahannya diadakan di Jambatan Darul Hana yang menjadi ikonik Bandar Raya Kuching, selain di pentas utama yang terapung di Sungai Sarawak. Seramai 100 pemain berada di pentas terapung, manakala selebihnya berada di Jambatan Darul Hana dan sekitar Tebingan Kuching.

Sebelum ini, persembahan muzik sape telah mencatat rekod dalam Malaysia Book of Records bagi persembahan oleh seramai 207 pemain sape sempena sambutan Ulang Tahun Kesembilan Hari Bandar Raya Miri pada tahun 2015. Kemudian, sekali lagi persembahan sape terakam dalam Malaysia Book of Records bagi persembahan sape terpanjang (50 jam) tanpa henti yang juga berlangsung di Miri pada tahun 2019.

Konsert sape “Rentak Kamek Urang” dimulakan dengan persembahan secara medley yang memainkan lagu sape tradisional seperti “Put Burui”, “Sai Ulai” dan “Leleng”. Beberapa pemain sape terkenal seperti Jerry Kamit, Mathew Ngau Jau dan Aaron Alan Robert turut serta dalam persembahan sape yang terakam dalam Malaysia Book of Records. Selain pemain sape, konsert sape turut menampilkan persembahan oleh artis tanah air Bob Yusof, Dewi Liana Sariestha, Jimmy Palikat, Ricky Andrewson Ngalai, Melissa Francis, dan Roslan Madun, termasuk kumpulan At Adau dan Meruked.

Persembahan sape yang juga tersenarai dalam agenda pelancongan negeri Sarawak khususnya dan Malaysia amnya turut disaksikan oleh Timbalan Ketua Setiausaha (Kebudayaan) Kementerian Pelancongan, Seni dan Budaya Malaysia, Datuk Saraya Arbi dan Menteri Pelancongan, Industri Kreatif dan Seni Persembahan, Datuk Seri Abdul Karim Rahman Hamzah.

Konsert yang diadakan secara bersemuka dan disiarkan secara langsung melalui media sosial itu bermatlamat untuk memupuk nilai-nilai murni dan semangat kekeluargaan bersama-sama badan bukan kerajaan (NGO) seni budaya pelbagai kaum di Sarawak. Persembahan sape yang merupakan alat muzik suku kaum Orang Ulu, iaitu Kenyah dan Kayan menjadi acara penutup program Citrawarna Keluarga Malaysia 2022 yang berlangsung pada 24 hingga 27 Februari 2022.


Jari Neraka Bendung Penyalahgunaan Media Sosial

Untuk mendapatkan maklumat terkini, ikuti kami melalui Telegram

Subang Jaya – Lambakan rancangan hiburan, termasuk rancangan realiti televisyen bercorak hiburan di negara kita bukan perkara yang baik. Dengan kecanggihan teknologi maklumat dan komunikasi (TMK) pada hari ini, perkembangan tersebut membimbangkan dan wajar dibendung.

Kecanggihan TMK pula mencetuskan satu gejala tidak sihat, iaitu fitnah menerusi media sosial. Memang malang jika tiada usaha walaupun kecil untuk membendungnya. Fitnah menerusi media sosial yang merupakan satu penyalahgunaan TMK memang menarik walaupun jelik kerana hal yang demikian semakin menguasai kehidupan rakyat Malaysia masa kini.

Namun demikian, kita boleh bersyukur kerana masih ada pihak yang menyedari, lantas terdorong untuk berusaha menangani penyalahgunaan media sosial ini. Antaranya ialah pelakon dan pelawak terkenal, Tauke Jambu atau nama sebenarnya, Zamatul Amri Zakaria.

Menerusi syarikat produksi, Rentak Sehati Sdn. Bhd., Tauke, 46 tahun, yang juga Pengarah Urusan syarikat tersebut mendapat ilham untuk menerbitkan sebuah rancangan realiti yang diberikan nama Jari Neraka.

Menurut Pengurus Produksi Rentak Sehati Sdn. Bhd., Ahmad Qusairy Faudzi, penerbitan Jari Neraka bertujuan untuk memberikan kesedaran mengenai penyalahgunaan media social. Akan tetapi, pada peringkat permulaan ini, Jari Neraka belum atau kurang meluas kerana penyiarannya menerusi saluran YouTube sahaja. Diharapkan sebagaimana yang dibayangkan oleh Ahmad Qusairy, penyiaran Jari Neraka akan lebih meluas, termasuk di televisyen untuk musim keduanya nanti.

Qusairy menyatakan sedemikian dalam ucapan alu-aluannya semasa majlis pelancaran Jari Neraka pada 21 Februari 2022 lalu di Reevo Merchant Lounge, [email protected] City. Pelancaran Jari Neraka disempurnakan oleh Timbalan Menteri Komunikasi dan Multimedia Malaysia, Datuk Zahidi Zainul Abidin. Dalam ucapan perasmiannya, Datuk Zahidi mengakui penyalahgunaan media sosial wajar dibendung.

“Gejala ini tidak boleh dibiarkan kerana amat berbahaya. Keadaan yang baik akan bertukar buruk akibat fitnah tidak kira kepada siapa-siapa sama ada perseorangan, kumpulan, masyarakat, bangsa dan negara,” tegas Zahidi yang juga Ahli Parlimen Padang Besar.

Selain Datuk Zahidi, Tauke Jambu dan Qusairy, majlis berkenaan turut dihadiri Presiden Persatuan Seniman Malaysia (Seniman), Zed Zaidi; pelakon sensasi, Iqram Dinzly yang turut menjadi tetamu undangan Jari Neraka, dan aktivis masyarakat (mantan pelakon), Lando Zawawi.

Antara lain, majlis pelancaran Jari Neraka juga diisi oleh gimik pelancaran dan runut bunyi Jari Neraka, tayangan eksklusif Jari Neraka, sumbangan kepada Presiden Seniman dan pemberian cenderahati kepada tetamu jemputan khas.


Pak Rossem: Kartunis Sepanjang Zaman

Rossem bukanlah nama asing dalam dunia kartun. Pelukis kartun profesional dengan nama Rosidi Semail ini dilahirkan pada tahun 1948 di Kelantan. Beliau mula berkecimpung dalam bidang lukisan kartun sejak akhir tahun 1960-an lagi. Pada ketika itu, karya beliau tersiar dalam Majalah Filem (Singapura).

Rossem atau lebih mesra disapa dengan panggilan Pak Rossem mengembangkan bakatnya dengan penerbitan komik pertama melalui Toko Buku Asia (1977) dengan judul “Kopral Mat Loyer”. Pak Rossem pernah bersama-sama keluarga majalah Gila-gila untuk menyumbang karyanya pada awal penerbitan majalah tersebut.

Karya Pak Rossem juga banyak tersiar dalam akhbar Utusan Malaysia dan Mingguan Malaysia pada tahun 1978 hingga 1993 dengan kartun strip watak polis “Konstabel Jabit”. Dalam Utusan Melayu (Jawi) juga diterbitkan kartun beliau dengan judul “Pak Din Pencen”. Watak “Si Akob” pula dipopularkan oleh Pak Rossem melalui akhbar Utusan Pelajar. Menurut Dr. Hamedi Mohd. Adnan (2014), akhbar Utusan Pelajar diterbitkan pada tahun 1970 hingga 1992.

Sekiranya ditinjau hasil karya Pak Rossem, kartunnya banyak memaparkan isu yang berlegar dalam masyarakat. Beliau berjaya menggarapnya melalui kartun. Kepekaan beliau terhadap isu semasa menjadikan kartun yang dihasilkan oleh Pak Rossem sentiasa malar segar.

Pak Rossem mendedahkan bahawa pelukis sama seperti penulis. Menurut Pak Rossem, seseorang kartunis itu perlu melengkapkan diri dengan pelbagai pengetahuan. Tidak mungkin seseorang itu dapat menghasilkan karya sekiranya tidak menguasai isu kemasyarakatan, politik, ekonomi, budaya lokal dan luar negara serta perkembangan semasa.

Kartunis yang peka dengan keadaan sekeliling selalunya mempunyai pengamatan yang sangat tajam, terutamanya editorial dan sosial kartunis. Mereka akan menterjemahkan realiti semasa melalui lakaran kartun yang dihasilkan. Kelazimannya kartun yang dihasilkan oleh seseorang kartunis ini dimasukkan unsur sinis dan satira. Karya yang berkualiti akan membuatkan masyarakat menerimanya dengan tersenyum simpul walaupun sindiran itu terkena pada diri sendiri.

Oleh sebab itu, kartun diterima oleh masyarakat sejak kewujudannya pada tahun 1930-an lagi. Pada era ini merupakan tahun perintis hinggalah tahun 1957. Profesor Dr. Muliyadi Mahamood dalam bukunya, Kartun dan Kartunis di Malaysia menyatakan bahawa kartun berperanan mengetengahkan isu-isu sosiopolitik semasa sejak tahun 1930-an lagi. Walaupun sindiran, jenaka dan satira serta gaya persembahan agak keras, masyarakat tetap menerimanya dalam kehidupan sehari-harian.

Keterlibatan Pak Rossem pada tahun 1970-an itu merupakan era baharu dunia kartun. Pada era ini (1957 hingga 1970-an), para kartunis dalam menghasilkan karya banyak dipengaruhi oleh sifat, sasaran pembaca, pemilikan dan dasar-dasar akhbar yang ditentukan oleh pihak kerajaan.

Maka itu, dengan ketajaman sudut pandang seorang kartunis, Pak Rossem yang pernah melibatkan diri dalam pasukan Polis Diraja Malaysia telah mengangkat semua genre kartun dalam hasilan karyanya kecuali animasi. Genre-genre yang menjadi sajian Pak Rossem ialah kartun hiburan (kartun lereng), kartun sosial, kartun politik dan kartun dakwah.

Kini beliau masih aktif menghasilkan karya buat tatapan masyarakat bahkan telah melebarkan karya seninya ke peringkat antarabangsa. Sudah empat tahun beliau menimba pengalaman di peringkat antarabangsa. Beliau bukan sahaja terlibat sebagai peserta, malah sebagai penganjur pertandingan kartun dan juri di peringkat antarabangsa. Menurut Pak Rossem, terdapat tiga elemen yang menggerakkan industri kartun di peringkat antarabangsa, iaitu pelukis kartun, penganjur dan juri.

Pak Rossem telah membangunkan Balai Kartun Rossem (BKR) pada tahun 2014. BKR ini dibangunkan hasil daripada titik peluh beliau sendiri dan telah dirasmikan oleh Timbalan Menteri Besar Kelantan, Dato’ Erdana Mohd Amar Nik Abdullah. Balai ini terletak bersebelahan dengan rumah Pak Rossem di atas tanahnya sendiri di Jalan ke Bachok, Peringat, Kelantan.

Apa-apa yang menarik, BKR bukan sahaja menyimpan hasil karya Pak Rossem tetapi dokumen-dokumen yang berkaitan dengan sejarah kartun dan perindustrian komik tanah air selain turut menempatkan karya penulisan kesusasteraan. Oleh itu, tidak hairanlah Pak Rossem juga merupakan Ketua Dua Persatuan Penulis Kelantan (PPK) yang disertainya.


Bukit St. Paul Bakal Diwartakan sebagai Bukit Melaka

Untuk mendapatkan maklumat terkini, ikuti kami melalui Telegram

Bandar Hilir – Kerajaan Negeri Melaka pada 2 Mac 2022 secara rasminya telah menukarkan nama Bukit St. Paul kepada Bukit Melaka.

Nama Bukit St. Paul bakal diwartakan sepertimana nama asalnya, Bukit Melaka. Cadangan ini telah dibuat bagi mengembalikan nilai sejarah tinggi bukit berkenaan yang dimiliki oleh Kerajaan Kesultanan Melayu Melaka. Tapak bukit ini juga pernah menjadi tapak istana dan Masjid Agung Zaman Kesultanan Melayu Melaka.

Bagi mengelakkan kekeliruan dalam kalangan pelancong, pihak Perbadanan Muzium Melaka (PERZIM) juga sudah memulakan langkah memasang papan tanda pengenalan atau papan arah yang menunjukkan pertukaran nama bukit tersebut sebagai Bukit Melaka.

Pengurus Besar PERZIM, Mohd. Nasruddin Rahman berkata, “Nama asal bukit ini ialah Bukit Melaka dan nama tersebut merupakan nama yang digunakan sewaktu Kerajaan Kesultanan Melayu Melaka. Semasa berlakunya penjajahan, pihak penjajah telah menukar nama bukit tersebut kepada Bukit St. Paul memandangkan bukit tersebut terletak berdekatan dengan Gereja St. Paul.”

Mengulas lebih lanjut tentangan kumpulan yang beranggapan bahawa pewartaan tersebut bakal menjejaskan lokasi atau kedudukan Gereja St. Paul, Mohd. Nasruddin menjelaskan bahawa pertukaran nama bukit tersebut tidak akan menjejaskan nama gereja yang terletak di situ dan tiada apa-apa isu berbangkit berkenaan dengan hal tersebut.

Terdahulu, PERZIM telah mengemukakan cadangan kepada Pihak Berkuasa Tempatan (PBT) dan Majlis Mesyuarat Kerajaan Negeri (MKNN) agar nama Bukit St. Paul ditukar kepada nama lamanya, iaitu Bukit Melaka. Nama bukit berkenaan telah ditukar oleh pihak Portugis semasa penjajahan mereka ke atas Kerajaan Melayu Melaka suatu ketika dahulu.


Hasil Karya Artis Tempatan Mewarnai Pameran ArtEDecor 2022

Kuala Lumpur – Pameran ArtEDecor kali ketiga berlangsung dari 3 Mac 2022 hingga 6 Mac 2022. Bertempat di Pusat Dagangan Dunia Kuala Lumpur (WTCKL), pameran tersebut diadakan selama empat hari dari pukul 11.00 pagi hingga 8.00 malam pada hari Khamis hingga Sabtu, manakala pada hari terakhir, iaitu pada hari Ahad, pameran bermula dari pukul 11.00 pagi hingga 6.00 petang.

Pameran ini mendapat kerjasama dan sokongan daripada Balai Seni Negara dan Kementerian Pelancongan, Seni dan Budaya (MOTAC). Terdapat lebih kurang 80 artis tempatan mengambil bahagian dengan ratusan karya seni yang dipamerkan sepanjang program ini berlangsung. Selain pameran karya seni para artis tersebut, terdapat juga beberapa buah program lain seperti seminar seni, lukisan dan persembahan muzik secara langsung  dan lain-lain sepanjang tempoh pameran ini berlangsung.

Menurut  Menteri Pelancongan, Seni dan Budaya, Dato’ Sri Hajah Nancy Shukri, Pameran ArtEDecor 2022 merupakan platform bagi karyawan dan pembeli untuk bertemu dan menjual hasil seni mereka secara terus. Beliau juga percaya pameran ini mampu menarik perhatian pembeli antarabangsa bagi mendapatkan hasil karya seni para artis tempatan negara kita.

Bukan itu sahaja, MOTAC juga mengalu-alukan semua pihak yang berkenaan untuk mempromosikan pelancongan melalui seni agar hasil seni para artis tempatan kita mampu sampai ke tahap mempromosikan seni secara global sebagai pasaran eksport.

Majlis Perasmian Pameran ArtEDecor 2022 telah disempurnakan oleh Menteri MOTAC, Dato’ Sri Hajah Nancy Shukri pada 3 Mac 2022. Yang turut hadir dalam majlis perasmian tersebut ialah Pengarah Urusan WTCKL, Dato’ Sri Dr. Irmohizam Ibrahim, Penasihat ArtDecorKL, Duta Besar Dato Mohd Yusof Ahmad dan pereka terkenal tanah air yang juga merangkap Pengerusi Lembaga Pembangunan Seni Visual Negara, Dato’ Indera Dayang Fatimah Tom Abang Saufi.


Sukan Permotoran Menyatupadukan Masyarakat Perlis

Arau – Sempena sambutan Hari Malaysia pada bulan September kelak, Kelab Permotoran DZ Bikers bercadang untuk menganjurkan program “Wingers International Gathering (WIG) @ Perlis 2022” di negeri ini pada 16 hingga 18 September 2022 dengan melibatkan pelbagai lapisan masyarakat yang berminat dalam permotoran berkuasa tinggi.

Demikian dipersembah maklumkan kepada Duli Yang Teramat Mulia Tuanku Syed Faizuddin Putra Ibni Tuanku Syed Sirajuddin Jamalullail, Raja Muda Perlis oleh Pengerusi Eksekutif DZ Bikers, Dato’ Haji Zailan Hj Mohamed dan Presidennya, Dato’ Haji Abdul Manan Moin ketika sembah mengadap taklimat ke atas baginda di Galeri Diraja Arau baru-baru ini.

Hadir sama ialah Timbalan Setiausaha Kerajaan (Pengurusan), Dr. Faizal Kamarudin dan Penolong Setiausaha Bahagian Perancang Ekonomi Negeri, Mohd Rusfaizal Mohd Radzi.

Objektif utama penganjuran program tersebut adalah sebagai platform penyatupaduan masyarakat, terutamanya peminat sukan permotoran, untuk lebih menghayati aspek keselamatan dan tanggungjawab mereka ketika menunggang motosikal. Dengan berlangsungnya program ini, diharapkan agar dapat memupuk kesedaran sosial yang tinggi dalam kalangan orang ramai serta para penunggang motosikal.

Penganjuran program ini juga merupakan satu daripada usaha untuk mempromosikan kebudayaan dan kesenian serta keindahan Perlis yang sungguh permai pada peringkat domestik dan antarabangsa. Hal ini secara tidak langsung dapat menarik lebih ramai pelancong ke Perlis, sekali gus menyumbang kepada peningkatan ekonomi negeri.

Pihak DZ Bikers turut menyembah maklum hala tuju dan matlamat kelab permotoran itu yang merupakan sebuah kelab motosikal yang terdiri daripada pelbagai latar belakang dan jenama motosikal bertujuan untuk mengambil bahagian dalam program sosial dan riadah yang berfaedah kepada masyarakat.

Pihak penganjur menjangkakan sebanyak 300 pemilik dan pembonceng pelbagai jenis motosikal berkuasa tinggi dari dalam dan luar negara akan mengambil bahagian jika diberikan kelulusan oleh pihak berkuasa, selain keadaan penularan COVID-19 lebih terkawal dan juga pintu sempadan negara dibuka kembali kelak.


Muzium Budaya Borneo: Muzium Bertaraf Dunia

Untuk mendapatkan maklumat terkini, ikuti kami melalui Telegram

Kuching – Muzium Negeri Sarawak yang baharu dikenali sebagai Muzium Budaya Borneo telah dirasmikan oleh Tuan Yang Terutama, Yang di-Pertua Negeri Sarawak, Tun Pehin Sri Abdul Taib Mahmud pada 4 Mac 2022.

Bangunan muzium lima tingkat yang terletak di Jalan Tun Abang Haji Openg, Kuching, Sarawak ini mempunyai reka bentuk seni bina tersendiri yang mempamerkan pelbagai artifak dan barangan yang berkaitan dengan adat dan budaya suku kaum yang terdapat di Sarawak. Secara tidak langsung, Muzium Budaya Borneo ini membuktikan keunikan kraf tradisional dan kekayaan warisan budaya yang dimiliki oleh masyarakat di Sarawak. Acara kemuncak perasmian ialah penandatanganan plak yang terdapat di pintu masuk utama muzium oleh Tun Pehin Sri Abdul Taib Mahmud. Kemudian, semua tetamu kehormat dibawa masuk ke muzium dan melihat pameran yang terdapat di situ.

Muzium yang menjadi mercu tanda baharu di Sarawak dan diakui sebagai muzium bertaraf dunia dan yang kedua terbesar di Asia Tenggara ini akan dibuka kepada pengunjung bermula pada 9 Mac 2022. Ekoran negara masih berdepan dengan penularan COVID-19, pihak muzium menetapkan hanya 500 orang pelawat akan dibenarkan memasuki bangunan muzium pada satu-satu masa. Yang menariknya, untuk tempoh tiga bulan pertama, pelawat tidak akan dikenakan sebarang bayaran.

Primer Sarawak, Datuk Patinggi Tan Sri Abang Johari Tun Openg berkata, sebagai sebuah repositori bertaraf dunia, Muzium Budaya Borneo juga mampu menarik minat ahli akademik dan penyelidik dari institusi tempatan mahupun antarabangsa. Tambah beliau, objektif muzium itu yang memacu penyelidikan akan menggalakkan masyarakat menghargai kepentingan penyelidikan, dan secara tidak langsung masyarakat akan diserap dengan budaya penyelidikan. Seperti yang dapat dilihat di negara maju, masyarakat yang telah berakar umbi dengan budaya penyelidikan dan minda yang dipacu oleh data akan memiliki kemahiran untuk menganalisis dengan lebih baik, seterusnya menambah baik setiap aspek kehidupan. Datuk Patinggi Tan Sri Abang Johari Tun Openg berkata demikian ketika berucap dalam majlis perasmian Muzium Budaya Borneo.

Dalam kenyataan medianya, Menteri Pelancongan, Industri Kreatif dan Seni Persembahan, Datuk Seri Abdul Karim Rahman Hamzah berkata, apabila dibuka kepada orang awam, pengunjung akan dibawa melihat artifak yang dipamerkan supaya pengunjung dapat mengetahui dengan lebih dalam berkenaan sejarah dan dari mana tempat asal artifak tersebut. Selain itu, yang membezakan muzium ini dengan muzium yang lama adalah di galeri tertentu terdapat lampu-lampu yang akan menyala mengikut jejak kaki pengunjung yang datang ke galeri berkenaan.

Menurut Datuk Seri Abdul Karim Rahman Hamzah lagi, pembinaan Muzium Budaya Borneo bermula pada tahun 2014. Kompleks muzium bertaraf dunia bernilai RM323 juta itu mempunyai keluasan 6726 meter persegi. Antara tarikan yang bakal menemui pengunjung termasuklah Floor of Desire, Painted Caves, Sarawak in Motion dan banyak lagi. Pameran yang diadakan di Muzium Budaya Borneo memang sangat berbeza daripada muzium lain kerana keunikan binaannya serta teknologi yang digunakan untuk memberikan suatu pengalaman yang berharga kepada pengunjung. Di muzium itu juga terdapat bahagian yang memberikan pengalaman menarik seperti pengalaman berada di dalam gua yang menjadi salah satu aspek terpenting dalam landskap negeri Sarawak. Muzium ikonik serba baharu itu mempamerkan lebih seribu artifak mewakili budaya dan sejarah Sarawak.

Melalui laman Facebooknya, Menteri Pelancongan Seni dan Budaya Malaysia, Yang Berhormat (YB) Dato’ Sri Hajah Nancy Haji Syukri menyatakan Muzium Budaya Borneo yang menjadi ikon kebanggaan Keluarga Malaysia di Sarawak ini diyakini mampu mengangkat nama Malaysia di mata dunia, seterusnya menjadikan Malaysia sebagai destinasi pilihan pelancong dari dalam dan luar negara. Majlis perasmiannya yang berlangsung dalam suasana gilang-gemilang telah disiarkan secara langsung menerusi laman Facebook TVS dan Unit Komunikasi Awam Sarawak (UKAS). Rakaman siaran majlis perasmian tersebut boleh ditonton melalui pautan YouTube ini.


Pengiktirafan UNESCO untuk Songket Malaysia Perlu Dipertahankan

Kuala Lumpur – Kain songket, lambang kehalusan seni kemahiran tangan warisan yang menjadi kemegahan bangsa telah lama bertapak dalam budaya tradisi kita. Namanya berasal daripada perkataan “sungkit”, iaitu teknik menyungkit benang loseng dengan benang pakan yang terdiri daripada benang emas, perak atau benang warna mengikut corak yang diperlukan.

Menariknya, kain songket telah diiktiraf dan disenaraikan di bawah Senarai Wakil Warisan Budaya Tidak Ketara Kemanusiaan, Pertubuhan Kebudayaan, Saintifik dan Pendidikan Bangsa-Bangsa Bersatu (UNESCO) pada 15 Disember 2021 yang lalu.

Walau bagaimanapun, pengiktirafan tersebut tiada ertinya jika kain songket tidak dipedulikan di negara sendiri dan pudar, kemudian hilang ditelan zaman. Justeru, semua pihak perlu bertanggungjawab dan berperanan mengangkat songket Malaysia ke tempat yang sewajarnya. Sebagai satu usaha ke arah pemartabatan songket, Ahli Majlis Kraf Dunia, Raja Datin Paduka Fuziah Raja Tun Uda, berharap cadangannya dapat dijadikan kenyataan pada sepanjang tahun 2022 hingga 2024.

“Sebagai pihak yang paling relevan, Kraftangan Malaysia boleh bekerjasama bersama-sama muzium negeri dengan mengundang usahawan dan pendidik untuk membincangkan mengenai songket dari semua aspek,” ujar beliau.

Raja Datin Paduka Fuziah menyatakan sedemikian semasa menjadi seorang daripada ahli panel Wacana Kraf 2022 bertemakan “Apresiasi Kraf”, berjudul “Keaslian dan Kelestarian Songket Malaysia” pada 3 Mac 2022 yang lalu di Dewan Seri Utama 1, Kompleks Kraf Kuala Lumpur.

Selaras dengan perkembangan teknologi, kaedah dalam talian boleh dimanfaatkan sebaik-baiknya kerana menjimatkan masa dan tidak perlu kos sewa ruang acara. Sehubungan dengan itu, tambah Raja Fuziah, Muzium Tekstil Negara (MTN) juga boleh menganjurkan wacana, forum atau sebarang perbincangan mengenai songket secara dalam talian.

Raja Fuziah mengharapkan sedemikian kerana menganggap pengiktirafan UNESCO terhadap kain songket merupakan satu penghormatan besar. Ertinya, tambah beliau, songket mendapat pengiktirafan antarabangsa.

“Namun begitu, apakah yang perlu dibuat selepas mencapai kejayaan tersebut? Kita semua perlu memikirkan bagaimana prestij songket sehingga diangkat oleh UNESCO sebagai warisan kebangsaan. Kebolehan untuk menenun songket ialah anugerah Allah SWT yang tidak wajar disia-siakan,” tegas Raja Fuziah.

Wacana Kraf 2022 itu diadakan bersempena dengan Hari Kraf Kebangsaan 2022, anjuran Kementerian Pelancongan, Seni dan Budaya Malaysia, serta Kraftangan Malaysia, dengan kerjasama Institut Kraf Negara, dan Jabatan Muzium Malaysia (JMM), disokong oleh MyCraft Shoppe, Bazar E-Kraf, Craft Onthego, Google Arts and Culture, dan Karyaneka.

Selain Raja Fuziah, yang turut menjadi ahli panel ialah pengkaji seni kraf tekstil, Profesor Madya Dr. Norwawi Md Nawawi; Adiguru Kraf Songket 2019 dan Pengarah Urusan Manang Songket, Wan Manang Wan Awang; dan Pengarah MTN, JMM, Rosidah Abdullah; sementara Pengarah Kraftangan Malaysia Cawangan Sarawak, Azran Arip bertindak sebagai pemudah cara.

Wacana tersebut dibahagikan kepada dua sesi, iaitu “Sesi 1: Keanggunan Ekspresi Kesenian Songket Malaysia” yang menampilkan Profesor Madya Dr. Norwawi, Wan Manang, Raja Fuziah, dan Azran.

Sementara “Sesi 2: Pemeliharaan dan Pemuliharaan Songket Malaysia (Bengkel Konservasi)” dikendalikan oleh Rosidah. Selain teori yang disampaikan olehnya dalam bentuk pembentangan, Rosidah turut melakukan demonstrasi pemeliharaan dan pemuliharaan warisan kebangsaan itu untuk hadirin.

“Pemuliharaan ialah perlindungan, pemuliharaan atau pengurusan yang melibatkan alam sekitar, dan sumber asli seperti tumbuh-tunbuhan, ulat sutera dan pewarna alam sebelum terhasilnya songket,” jelas Rosidah.

Kaedah penjagaan itu, tambah beliau, merangkumi secara tradisional, terkini, dan pemuliharaan menerusi rawatan. Antara kaedah tradisional ialah perasapan, basuhan/bilasan, mengerus, bungkusan/balutan, dan alas/pelapik/penyimpanan.

“Cara terkini pula ialah sokongan (simpanan), dan sokongan (peragaan). Sokongan (peragaan) dengan cara amalan memakai sarung tangan sebelum memegang koleksi, dan alat bantuan sokongan untuk melindungi koleksi,” ujar Rosidah. Sementara itu, pemuliharaan melalui rawatan, menurut beliau, menggunakan teknik jahitan, iaitu jelujur, silang pangkah, dan tampalan.

Dalam ceramahnya, Profesor Madya Dr. Norwawi antara lain menjelaskan maksud, jenis-jenis, serta corak dan motif songket. Mengenai usaha memartabatkan songket, beliau memberikan cadangan agar galakan perlu dimulakan dari rumah, iaitu ibu dan bapa sendiri menunjukkan teladan kepada anak mereka.

“Walau bagaimanapun, saya fikir dari rumah itu sebagai pendidikan tidak formal yang kadang-kadang terabai, dan kurang berdisiplin. Saya berpendapat pendidikan di sekolah lebih perlu dan boleh berkesan kerana ada disiplin, dan tersusun,” jelas Dr. Norwawi.

Wan Manang, 68 tahun, yang juga seorang usahawan, menyentuh soal teknikal pembuatan, dan kerenah pelanggan/pembeli songket. Katanya, hal ini sukar dijangka kerana ada pelanggan yang membeli produk yang telah disisihkan oleh usahawan. “Usahawan songket harus sentiasa bersedia, dan mampu mengikut kehendak pelanggan,” ujar beliau yang mula menceburi industri tenunan songket sejak tahun 1976.

Mengenai kelestarian songket, Wan Manang mengakui persaingan tidak dapat dielakkan. Oleh hal yang demikian, katanya, kesedaran untuk berusaha meningkatkan dan menghargai karya seni tangan ini amat penting.


Pelukis Yusof Gajah Meninggal Dunia

Untuk mendapatkan maklumat terkini, ikuti kami melalui Telegram

Pelukis citra naif (naive art) dan penulis buku kanak-kanak terkenal, Mohd. Yusof Ismail atau lebih dikenali dengan Yusof Gajah menghembuskan nafas terakhirnya pada usia 68 tahun di kediamannya di Kajang, hari ini. Khabar duka tersebut dimaklumkan oleh ahli keluarganya dan dihebahkan melalui laman Facebook Persatuan Seni Rupa Malaysia (PeRUPA).

Dilahirkan pada 10 Februari 1954 di Johol, Negeri Sembilan, Pak Yusof menggunakan ikon gajah sebagai elemen utama dalam karyanya sama ada lukisan di kanvas mahupun menerusi ilustrasi buku kanak-kanak dan dari situlah beliau mendapat gelaran sebagai Yusof Gajah.

Minat beliau pada seni lukis bermula sejak berusia enam tahun. Beliau mendapat pendidikan seni lukis pada peringkat awal di Singapura pada sekitar tahun 1965 hingga 1969. Pada tahun 1972, beliau mendaftarkan diri di Sekolah Seni Rupa Indonesia di Jogjakarta sehingga tahun 1974. Beliau seterusnya menyambung pengajian di Akademi Seni Rupa Indonesia atau ASRI yang terkenal di Indonesia pada tahun 1975.

Yusof Gajah aktif mengajar seni lukis khususnya kepada kanak-kanak pada sekitar tahun 1976 sehingga menubuhkan kumpulan Boneka Pustaka Bimbingan. Sebagai pelukis profesional, Yusof Gajah telah berjaya mengadakan 12 pameran solo di dalam dan luar negara antaranya dua pameran solo yang telah dilaksanakan di Tokyo dan pameran solo yang lain telah diadakan di Jakarta, Phuket, Sweden, dan Jogjakarta, Indonesia. Enam pameran solo beliau di dalam negara pula telah diadakan di Kuala Lumpur. Dari masa ke masa, beliau turut mengadakan pameran berkumpulan bersama-sama barisan pelukis Malaysia serta pelukis di peringkat antarabangsa. Yusof Gajah turut terlibat dengan pameran lukisan dalam dan luar negara seperti Folk Art Festival di Sabah, Pameran Ilustrasi Buku Kanak-Kanak di Galeri Petronas, Peace Story Nambook di Korea dan banyak lagi.

Pada tahun 1980, Dewan Bahasa dan Pustaka telah menubuhkan kumpulan Si Nuri. Yusof Gajah terlibat secara aktif dalam kumpulan ini apabila beliau turut berlakon dalam teater kanak-kanak, iaitu “Sri Ayu” dan ikuti dengan “Tiga Ekor Gajah” .

Pada tahun 1982 pula, beliau bekerja di Pusat Perkembangan Kanak-kanak, Yayasan Sabah. Ketika berada di sana, beliau turut terlibat dalam mengendalikan sesi bercerita dan melatih guru-guru tadika dalam membuat patung dan boneka. Selain itu, pada tahun 1986, beliau juga menjadi editor majalah kanak-kanak Timang Sayang terbitan Lembaga Penduduk dan Pembangunan Keluarga Negara (LPPKN).

Yusof Gajah juga terlibat sebagai hos, penulis skrip dalam rancangan Kerengge terbitan RTM. Ketika membuka galeri di Kompleks Kraf di Jalan Conlay, Kuala Lumpur, beliau banyak terlibat dalam aktiviti mencari dana untuk hospital khususnya bagi wad kanak-kanak. Sepanjang hayatnya, beliau pernah menerima pelbagai anugerah seperti Best Children’s Picture Book, National Book Council di Kuala Lumpur, Children’s Picture Book Illustration di Jepun, Pratita Adi Karya di Indonesia dan banyak lagi.

Yusof Gajah dalam blognya menulis, “Aku mempunyai fantasi dan imaginasi di mana aku melihat banyak perkara. Oleh itu, di kala aku kebosanan, aku mampu menghasilkan pelbagai seni lukis. Gajah yang aku lukis bukanlah sekadar seekor gajah, namun ia berkait rapat dengan manusia.”

Takziah kepada keluarga Pak Yusof Gajah. Pemergian beliau menyebabkan Malaysia kehilangan satu lagi anak seni yang berbakat besar. Semoga roh Almarhum ditempatkan dalam kalangan orang yang beriman dan dirahmati selalu.


Memperkaya Khazanah Ilmu bagi Menjayakan DAKEN 2021

Keputusan kerajaan memperkenalkan Dasar Kebudayaan Negara (DAKEN) 2021 mencitrakan bahawa keperluan untuk menyegarkan lagi perbahasan mengenai hakikat kebudayaan di negara ini perlu diteruskan.

DAKEN merupakan kesinambungan daripada Dasar Kebudayaan Kebangsaan 1971 yang merupakan satu usaha ke arah memupuk perpaduan memandangkan jamaknya agama, budaya dan etnik di negara ini bukanlah penghalang muktamad untuk hidup bersatu, namun hal ini menuntut usaha proaktif semua pihak.

Penulisan makalah ini adalah usaha untuk memberikan respons proaktif pada peringkat awal sebagai cadangan dalam menjayakan dasar ini dengan tumpuan kepada aspek budaya ilmu orang Melayu yang menjadi asas kebudayaan negara kita.

Penulis tertarik dengan kandungan dokumen rasmi Dasar Kebudayaan Negara 2021 yang diterbitkan oleh Kementerian Pelancongan, Seni dan Budaya. Misi dasar ini jelas digubal sebagai,“… mekanisme untuk mewujudkan bangsa Malaysia yang mengamalkan budaya nilai tinggi dan mengukuhkan keharmonian dalam kalangan rakyat yang meletakkan pencapaian tinggi berteraskan tatasusila, tatacara dan tahap keintelektualan.”

Budaya nilai tinggi yang dimaksudkan di sini sudah tentu berhubung rapat dengan perbahasan mengenai ketinggian akhlak seseorang individu. Hal ini penting kerana kemajuan sesebuah negara tidak akan bermakna jika kemajuan seseorang individu itu hanya dibataskan pada pencapaian hasil ekonomi dan tinggi daya kemahiran namun mempunyai akhlak yang rendah. Oleh itu, satu daripada usaha penting dalam menyemai amalan budaya nilai tinggi ialah kaedah pendidikan lebih-lebih lagi melalui ilmu sejarah.

Ilmu histriografi merupakan satu daripada ilmu yang berpotensi besar untuk menjayakan DAKEN 2021. Antara sifat penting ilmu ini ialah menganalisis catatan pengalaman sejarah yang benar terhadap jatuh bangun sesebuah peradaban.

Kita bertuah kerana mempunyai khazanah persuratan sejarah Melayu yang banyak lagi boleh dimanfaatkan. Profesor Dr. Tatiana Desinova dalam analisis beliau terhadap lapan buah teks sejarah Melayu termasuklah Hikayat Raja Pasai, Tuhfat al-Nafis, Hikayat Pahang dan Peringatan Sejarah Negeri Johor mempunyai dapatan yang penting tentang pengalaman sejarah insan luhur bagi alam Melayu.

Makalah penting beliau yang bertajuk “Patriostime dalam Historiografi Melayu (kurun ke-13 hingga kurun ke-19)” menyatakan dalam Hikayat Raja Pasai mencatatkan bahawa antara syarat utama untuk pencalonan seseorang raja ialah mempunyai sifat keterbukaan toleransi terhadap tamadun dan bangsa lain. Syarat ini penting kerana agama Islam menganjurkan sikap meraikan kepelbagaian budaya tepat pada tempatnya lebih-lebih lagi dalam menjalinkan hubungan politik dan ekonomi yang kukuh dan dinamik.

Dalam teks sejarah Melayu yang lain turut memuatkan ketokohan pemerintah seperti Sultan Alaudin Riayat Shah sebagai seorang pemimpin yang adil termasuklah cermat dalam menjatuhkan sebarang hukuman dan teliti dalam melihat perkembangan semasa kebajikan masyarakat. Maka itu, dapatan kajian ilmu historiografi ini secara tidak langsung meluaskan lagi sudut pandang kita terhadap individu agung sejarah Melayu dan tidak hanya sempit bersandarkan kepada lima pahlawan bersaudara semata-mata.

Tambahan pula, pembacaan terhadap buku berhubung dengan falsafah kebudayaan Melayu perlu dipergiatkan. Antara buku yang penting ialah Islam dalam Sejarah dan Kebudayaan Melayu, Bunga Rampai: Bangsa, Kebangsaan dan Patriotisme, The Origin of the Malay Sha’ir dan Historical Fact and Fiction. Buku-buku ini merupakan rujukan penting dalam meletakkan batu asas yang kukuh terhadap fahaman dan pegangan individu Muslim mengenai hakikat sumbangan Islam di negara kita.

Tamsilnya, dalam “Islam dalam Sejarah dan Kebudayaan Melayu” karangan Tan Sri Profesor Dr. Syed Muhammad Naquib al-Attas membentangkan perbahasan mengenai berlakunya zaman baharu di alam Melayu apabila berlakunya proses Islamisasi. Perubahan tersebut dapat dilihat bukan hanya semata-mata kepada pencapaian fizikal seperti masjid dan institusi pendidikan malah lebih utama daripada itu, penghasilan karya karya aras tinggi oleh para ulama Melayu dalam pelbagai disiplin ilmu termasuklah metafizik, tasawuf, fikah dan ketatanegaraan yang kemudiannya membentuk pandangan alam Melayu yang baru. Malah, bahasa Melayu itu berubah sebagai bahasa ilmu yang secara tidak langsung mewujudkan kesatuan perpaduan serantau seperti kesatuan Melayu, Bugis, Jawa dan Banjar.

Di samping itu, dalam mengkukuhkan lagi usaha yang dinyatakan di atas, maka kegiatan penerbitan buku ilmah berkualiti wajar terus diberikan sokongan. Penerbitan yang dimaksudkan bukan sekadar penerbitan baharu, malah usaha penerbitan semula buku langka dan berfaedah.

Usaha seperti Akademi Jawi Malaysia menerbitkan sebuah kajian baharu berjudul, “Sultan Alauddin Suleiman Shah: Payung Kesentosaan Negeri Selangor” karangan Mohd Adha Abdul Jalil ini wajar dipuji. Kajian ini penting kerana menjadi nilai tambah terhadap maklumat akan ketokohan Almarhum baginda yang juga merupakan seorang ilmuwan dan individu penting meletakkan batu asas kemajuan negeri Selangor. Buku ini bukan sahaja menghuraikan iklim budaya ilmu yang membentuk keperibadian mulia baginda malah melampirkan beberapa gambar dan dokumen langka penting kepada pembaca.

Sementara itu, mengenai penerbitan semula buku buku langka, penulis memilih untuk mengusulkan buku berjudul “A Dictionary of the Economic Products of the Malay Peninsula” karangan Henry Isaac Burkill. Buku setebal dua jilid ini merupakan kajian penting oleh Burkill mengenai nama saintifik tumbuh-tumbuhan di alam Melayu yang diterbitkan oleh Kementerian Pertanian dan Industri Makanan pada tahun 1935.

Penerbitan semula buku ini penting bukan sahaja sudah berstatus langka dan sukar didapati malah memastikan kandungannya terus terpelihara dan memberikan inspirasi kepada para pengkaji ilmu pertanian masa kini untuk membuat kajian lanjutan terhadap dapatan buku tersebut.

Harus diingat bahawa cendekiawan negara, Allahyarham Profesor Diraja Ungku Aziz turut mencadangkan buku ini untuk dibaca kerana keluasan dapatan kajian Burkill yang boleh dimanfaatkan oleh generasi masa kini.

Dalam usaha mempromosikan budaya kita di peringkat antarabangsa, penulis kurang bersetuju dengan sohor kini atau trend tidak sihat sebahagian ahli akademik negara mutakhir ini yang berlumba-lumba untuk menerbitkan hasil kajian melalui penerbit luar negara yang menelan kos yang lebih tinggi. Tambahan pula, buku yang diterbitkan di luar negara menyebabkan harga buku tersebut menjadi mahal dan menyukarkan masyarakat tempatan untuk mengakses kandungan dapatan buku tersebut.

Sedangkan berdasarkan rekod, terdapat kejayaan penerbitan tempatan yang lain pernah mendapat perhatian dan rujukan ahli sarjana antarabangsa. Misalnya, sebuah buku yang membahaskan tentang metafizik ilmuwan Melayu agung berjudul, “The Mysticism of Hamzah Fansuri” karangan Tan Sri Profesor al-Attas yang diterbitkan di Kuala Lumpur oleh Universiti Malaya. Karya ini mendapat perhatian dan rujukan ahli orientalis terkenal seperti Annemerie Schimmel sebagaimana dimuatkan dalam bukunya, “Mystical Dimension of Islam”. Pencapaian ini secara tidak langsung telah mengangkat nama kota Kuala Lumpur sebagai sebuah kota yang berpotensi besar menerbitkan karya karya ilmu aras tinggi sebaris dengan kota lain seperti Oxford, Cambridge, Princeton dan Leiden.

Kesimpulannya, pelancaran DAKEN 2021 ini memang sesuai pada waktunya. Dasar ini mampu dijayakan kerana menjadi penguat kepada dasar-dasar penting kerajaan lain termasuklah Dekad Membaca Kebangsaan (DMK) 2021 − 2030 dan gagasan terbaharu, “Keluarga Malaysia”.

Dalam aspek mengangkat dan mempromosikan kebudayaan Melayu, adalah penting untuk kita manfaatkan khazanah persuratan ilmu yang begitu banyak dan tidak ternilai yang menampilkan individu agung dan berakhlak tinggi. Hal ini dikatakan demikian kerana pencapaian keunggulan peradaban Melayu pada zaman dahulu boleh dicapai sekiranya kita meneladi akhlak baik individu yang telahpun ditonjolkan oleh mereka.

Pemilihan bahan sejarah dan cara yang betul dan ikhlas akan memastikan usaha untuk mencapai tujuan DAKEN 2021 ini berjaya khususnya dalam pembinaan budaya nilai tinggi dalam kalangan masyarakat.

Semoga hasrat baik dasar ini dapat dicapai memandangkan usaha untuk memupuk perpaduan di negara kita merupakan satu proses yang perlu sentiasa disegar dan diperkukuh.


Jangan Malu untuk Bertutur dalam Bahasa Melayu

Untuk mendapatkan maklumat terkini, ikuti kami melalui Telegram

KUALA LUMPUR − Bahasa Melayu dapat menyatukan rakyat pelbagai kaum di negara ini. Oleh itu, setiap rakyat perlu menghormati, menguasai dan memartabatkan bahasa Melayu tidak kira di mana-mana sahaja. Hal ini dibuktikan oleh Logesh Kumaar yang kini menetap di Amerika Syarikat, yang masih menggunakan bahasa Melayu, selain bahasa Inggeris ketika berkomunikasi sesama ahli keluarganya. Beliau berbangga kerana dirinya anak jati Malaysia.

Menurutnya lagi, bahasa Melayu ialah sebahagian daripada identitinya sebagai seorang anak Malaysia. Beliau juga tidak malu untuk bertutur dalam bahasa Melayu, malah berasa amat bangga kerana dapat membawa bersama-sama bahasa, budaya dan adat Malaysia ke negara luar. Selain bertutur dalam bahasa Melayu, beliau turut mempraktikkan budaya dan adat Malaysia di bumi Amerika. Contohnya, adat membawa buah tangan kepada seseorang apabila menziarahi seseorang, memberi makanan terbaik kepada jiran dan memberikan perkhidmatan terbaik kepada orang yang memerlukan pertolongan.

Amalan hidup secara bermasyarakat dan bergotong-royong turut diamalkannya kerana dapat membina sifat kemesraan dalam kalangan ahli masyarakat berbanding dengan gaya hidup orang Amerika yang lebih suka hidup secara individu. Di samping itu, beliau dan keluarga juga mengamalkan prinsip hidup dengan konsep rumah terbuka, iaitu tidak perlu terlalu formal sebagaimana adat yang ada di Malaysia.

Logesh juga mengajar isterinya, Rachel bertutur dalam bahasa Melayu kerana beliau mahukan ahli keluarganya mengetahui tentang bahasa ibunda negara asalnya. Selain mengajar mereka untuk menguasai bahasa Melayu, Logesh turut menerangkan tentang budaya Malaysia.

“Saya rindu untuk berborak dalam bahasa Melayu. Negara kita juga sangat unik pada pandangan mata masyarakat negara luar. Saya akan cuba mempromosikan budaya, bahasa, dan adat Malaysia di luar negara dalam usaha untuk menyebarluaskan lagi penggunaan bahasa Melayu di bumi Amerika. Yang penting, jangan malu untuk mengakui diri sebagai anak jati Malaysia.”

Demikianlah penjelasan oleh Logesh dalam “Rancangan Luar Jendela: Logesh Kumaar − Duta Kecil Bahasa Melayu di Bumi Amerika” menerusi Studio Siaran Langsung Media Sosial DBP yang bersiaran secara langsung dari California, Amerika Syarikat pada pukul 10.00 malam tadi.


Penggusti Profesional Negara di Layar Lebar

Petaling Jaya – Setakat ini, beberapa sukan seperti sukan golf, bola sepak, dan badminton negara yang pernah diangkat menjadi filem tempatan, masing-masing menerusi Cinta 200 Ela (2002), Gila Bola (2003), Ola Bola (2016) dan Lee Chong Wei (2018).

Selepas Syahadan yang ditayangkan bermula pada 17 Februari 2022 lalu, Gila Gusti menjadi filem Melayu tempatan kedua ke pawagam pada tahun 2022 ini. Filem bercorak aksi komedi ini akan menemui penonton di pawagam di seluruh negara bermula pada 17 Mac 2022.

Berdasarkan judul yang disebutkan tadi, memang belum banyak filem tempatan yang mengambil sukan dan/atau tokoh sukar tanah air dijadikan bahan cerita. Justeru, penerbitan Gila Gusti ini wajar dialu-alukan kerana menampilkan penggusti Malaysia yang telah terkenal di arena antarabangsa.

Para peminat sukan gusti di negara kita pasti tidak asing lagi dengan nama Persekutuan Gusti Sedunia (WWF) dan Hiburan Gusti Sedunia (WWE), serta para penggusti terkenal seperti The Undertaker, Dwayne “The Rock” Johnson, Ric Flair, “Rowdy” Roddy Piper, “Macho Man” Randy Savage, Andre the Giant, Stone Cold Steve Austin, Triple H, Big Show, Hulk Hogan dan John Cena.

Sebenarnya, negara kita ada ahli gusti gadis genit berhijab yang memakai nama gelanggang, Nor Phoenix Diana dan Ayez Shaukat Fonseka yang juga dikenali sebagai Undertaker Malaysia.

Penerbitan Gila Gusti bertujuan untuk membawa penggusti Malaysia yang telah mencipta nama di luar negara untuk diperkenalkan di Malaysia pula kerana ramai yang belum tahu negara kita memiliki ahli gusti setanding dengan ahli gusti luar negara.

Diklasifikasikan di bawah kategori P13, Gila Gusti merupakan produksi APAC Wrestling yang diasaskan oleh Ayez Shaukat dan Lomo Pictures Sdn. Bhd. bersama-sama Quin Media dan Quick Sent.

Selain Ayez Shaukat sendiri yang memegang watak (utama) Naga, beberapa pelakon terkenal yang turut membintangi filem ini ialah Syafie Naswip sebagai Mamat, Pekin Ibrahim (Jiggy), Dato’ Jalaluddin Hassan (Tiger Rajah) dan Elizabeth Tan (Julia, pengacara perlawanan gusti).

Selebriti media sosial terkenal (influencer), Aisar Khaled juga muncul dalam filem ini dengan memegang watak Zul bersama-sama Syafie. Nia Atasha pula sebagai Soloz (pelayan kedai makan).

Antara ahli gusti profesional yang turut beraksi dalam Gila Gusti termasuklah Serigala, J.Y.E., Poppy, Double K, Orion Black, Daryl Wong, Luna dan Referee Zan.

Menjelang tayangan umumnya nanti, sebuah majlis tayangan khas dan sidang media Gila Gusti telah diadakan pada 8 Mac 2022 yang lalu di sebuah pawagam terkemuka di Bandar Utama dekat sini. Turut hadir ialah pengarahnya, Silver Chung bersama-sama Ayez, Syafie, Aisar, Nor Phoenix dan Ayez sendiri.

Menurut Ayez, pihaknya amat terharu apabila ada pihak yang sudi membawa sukan gusti ke layar perak dan menjadikan ahli gusti sebenar sebagai watak utama. Beliau sangat berterima kasih kepada Lomo Pictures, Quin Media dan Quick Sent yang sudi bekerjasama membawa gusti untuk difilemkan.

“Biasanya masyarakat menganggap gusti sesuatu yang ganas, tetapi Gila Gusti ini membuktikan tanggapan itu salah. Gila Gusti merupakan filem mengenai semangat, persahabatan dan perjuangan,” jelas Ayez.

Sementara itu, Syafie memberitahu walaupun belum pernah membintangi filem aksi komedi, tetapi beliau gembira kerana berjaya melaksanakannya, dan memperoleh pengalaman baharu.

Mengenai pemilihan Aisar memegang watak utama, Ayez menjelaskan pemilihan tersebut tidak bertujuan “mengatasi” populariti dan perawakan Syafie. Aisar ditawarkan berlakon kerana populariti dan ketinggian fizikalnya yang boleh menjanjikan sesuatu.

Menurut Nor Phoenix, Gila Gusti merupakan kemunculan pertamanya dalam filem, dan berharap masyarakat dapat menerima lakonannya sekali gus filem ini nanti. Walaupun pada awalnya agak kekok apabila ditawarkan untuk berlakon dalam filem ini, ujar Nor Phoenix yang pernah tersenarai dalam Forbes Magazine 30, tetapi dengan tunjuk ajar dan sokongan, beliau dapat melakukan yang terbaik.

Dengan membawa unsur persahabatan dan bukan aksi yang berat, Gila Gusti sesuai ditonton oleh pelbagai peringkat umur. Tumpuan pembikinnya adalah untuk menonjolkan kebaikan kepada masyarakat.

Gila Gusti mengisahkan dua sahabat, iaitu Mamat dan Zul yang taksub dengan gusti profesional, serta menjadi pengikut fanatik penggusti profesional terkenal ketika itu, Naga. Pada suatu hari, semasa menonton Naga dalam perlawanan gusti secara langsung, ahli gusti pujaan mereka itu ditewaskan oleh Big Bear (Gotham). Akibatnya, pihak pengurusan yang diketuai Jiggy menganggap Naga tidak berguna lagi pada masa hadapan. Jadi, mereka mengambil keputusan untuk melepaskan Naga.

Naga hilang semangat, lantas membuat keputusan berhenti menyertai mana-mana acara gusti lagi. Tidak berpuas hati dengan keputusan Naga untuk bersara itu, Mamat dan Zul yang turut kecewa, nekad mahu membantu penggusti tersebut kembali bersemangat, dan memenangi kejuaraan Asia Pasifik sekali lagi.

Mamat dan Zul membawa Naga bertemu dengan legenda gusti, Tiger Rajah. Walau bagaimanapun, Tiger Rajah ditimpa kemalangan – dilanggar oleh kereta semasa berjoging. Dengan semangat dan kesungguhan, Naga berjaya meneruskan latihan, dan menewaskan Big Bear dalam perlawanan ulangan untuk kembali memperoleh kejuaraan.

Sepatutnya Gila Gusti telah ditayangkan pada awal tahun 2021. Walau bagaimanapun, tayangan filem ini terpaksa ditunda kerana perintah kawalan pergerakan ekoran COVID-19 yang masih melanda negara. Kemudian, tarikh baharu diperoleh, iaitu 20 Januari 2022. Namun demikian, akibat bencana banjir yang berlaku pada pertengahan Disember 2021, menerusi perkongsian di Twitter APAC Wrestling, Gila Gusti ditunda sekali lagi kepada 17 Mac 2022.


Ujana Seni DBP Dibuka sebagai Laman “Permainan” Anak Seni

Untuk mendapatkan maklumat terkini, ikuti kami melalui Telegram

Kuala Lumpur – Dalam usaha meraikan kegiatan seni budaya, bahasa, sastera dan persuratan Melayu, Dewan Bahasa dan Pustaka (DBP) secara rasminya membuka Ujana Seni DBP sebagai laman “permainan” anak-anak seni di seluruh negara.

Ruang terbuka yang bertempat di aras enam, Wisma DBP itu merupakan cetusan ilham Pengerusi Lembaga Pengelola DBP, YBhg. Profesor Datuk Seri Dr. Awang Sariyan, sebagai usaha merapatkan hubungan DBP dengan persatuan seni, budaya, bahasa dan sastera seluruh negara.

“Tujuan Ujana Seni DBP ini dibuka adalah sebagai ruang tambahan, selain Stor Teater DBP dan Sanggar Tun Sri Lanang, untuk kegunaan persatuan dan kelab menjalankan program secara santai di sini. Hingga kini, banyak persatuan telah bernaung di Wisma DBP dan bebas untuk menjalankan kegiatan di Ujana Seni ini,” ujar YBhg. Profesor Datuk Seri Dr. Awang dalam ucapan perasmiannya.

Tambah beliau, masyarakat dapat memanfaatkan Ujana Seni DBP yang akan dilengkapi dengan pelbagai kemudahan sambil menikmati pemandangan kota Kuala Lumpur dan warna-warni lampu pada waktu malam di sekelilingnya.

Dengan penubuhan Ujana Seni DBP ini, beliau berharap agar pelbagai kegiatan kesenian akan dijalankan sekurang-kurangnya sekali seminggu untuk menarik minat masyarakat kembali mengikuti kegiatan kesenian dan kebudayaan seperti era dahulu.

Majlis Perasmian Ujana Seni DBP yang berlangsung pada 10 Mac 2022 di aras enam, Wisma DBP telah dirasmikan oleh YBhg. Profesor Datuk Dr. Awang Sariyan. Pada majlis pelancaran tersebut, beliau berkesempatan menyampaikan dua buah puisi dengan gaya beliau yang bersahaja dan tersendiri.

Majlis Perasmian Ujana Seni DBP turut diserikan dengan persembahan oleh penyair dan pemuisi negara, antaranya YBhg. Dato’ Rahman Shaari, Profesor Madya Dr. Norhayati Ab Rahman, Roslan Madun dan Haslinaz Hanapi; wakil Badan Budaya DBP, Rasdi Daud serta nyanyian oleh Siso Kopratasa dan Maslinah Yusof.

Selain Ketua Pengarah DBP, YBhg. Datuk Abang Sallehuddin Abg Shokeran, hadir bersama-sama meraikan majlis tersebut ialah Timbalan Ketua Pengarah Dasar DBP, Tuan Haji Md. Johari Hasan; Timbalan Ketua Pengarah Operasi DBP, Tuan Haji Abdul Halim Harun; dan YBhg. Dato’ Goh Hin San sebagai tetamu kehormat.

Antara lain yang turut hadir ialah Persatuan Pemuisi, Persatuan Penyair, Persatuan Teater Malaysia, Persatuan Kebudayaan Han Malaysia dan Persatuan Bitara Syair Melayu Nusantara.

Pihak yang berhasrat untuk menjalankan kegiatan di Ujana Seni DBP bolehlah menghubungi Bahagian Promosi dan Pengiktirafan DBP dan Badan Budaya DBP.


Pembukaan Sempadan Negara: Berita Gembira buat Penggiat Industri Pelancongan

Kuala Lumpur – Perdana Menteri, YAB Dato’ Sri Ismail Sabri Yaakob mengumumkan pembukaan sempadan negara selaras dengan situasi negara yang akan memasuki fasa peralihan daripada pandemik kepada endemik.

Pengumuman yang dibuat oleh kerajaan ini disambut baik oleh Kementerian Pelancongan, Seni dan Budaya (MOTAC). Pembukaan sempadan negara ini merupakan berita gembira buat penggiat dan pengusaha industri pelancongan yang telah menerima impak buruk sepanjang penutupan sempadan negara setelah dunia dilanda pandemik COVID-19 sejak dua tahun yang lalu.

Pengumuman yang dibuat adalah melibatkan perkara-perkara berikut:

Menteri Pelancongan, Seni dan Budaya, YB Dato’ Sri Hajah Nancy Shukri berkata, “Keputusan kerajaan membuka sempadan negara ini merupakan langkah bijak bagi memulihkan kembali ekonomi negara, terutama buat pemain industri pelancongan, seni dan budaya di negara ini.“

Pihak MOTAC percaya Malaysia akan kembali bangkit dan menjadi destinasi pilihan yang popular dalam kalangan pelancong luar negara.

MOTAC menasihatkan semua penggiat indsutri pelancongan dan kebudayaan untuk bersiap siaga dalam menyambut kunjungan pelancong luar negara. MOTAC sentiasa memberikan sokongan dan kerjasama buat semua agensi kerajaan yang terlibat dalam menjayakan pembukaan semula sempadan negara bermula pada 1 April 2022 nanti.


Arkib Negara Malaysia Anjur Pelbagai Program Bersempena 100 Tahun Kelahiran Tun Razak

Untuk mendapatkan maklumat terkini, ikuti kami melalui Telegram

Kuala Lumpur – Arkib Negara Malaysia akan menganjurkan pelbagai program dan aktiviti sempena memperingati 100 tahun kelahiran Perdana Menteri Malaysia yang kedua, Tun Abdul Razak Hussein yang jatuh pada 11 Mac 2022. Sambutan memperingati 100 tahun kelahiran ini adalah sebagai satu manifestasi bagi mengenang jasa Tun Abdul Razak yang merupakan Bapa Pembangunan Negara kita.

Program ini bermula dengan Majlis Bacaan Yasin dan Tahlil anjuran Arkib Negara Malaysia dengan kerjasama Yayasan Tun Razak dan Masjid Wilayah Persekutuan Kuala Lumpur pada hari Jumaat, bersamaan 11 Mac 2022 pada pukul 12.15 tengah hari sebelum solat Jumaat. Majlis tersebut dipimpin oleh Imam Masjid Wilayah Persekutuan Kuala Lumpur, Al-Fadhil Dr. Khalid Isa yang turut dihadiri oleh beberapa orang tetamu kenamaan seperti Pengerusi Yayasan Tun Razak, Tun Hanif Omar, Datuk Bandar Kuala Lumpur, Datuk Seri Haji Mahadi Che Ngah dan Dato’ Mohammed Nizam Tun Abdul Razak yang mewakili keluarga Allahyarham Tun Razak.

Menurut Ketua Pengarah Arkib Negara Malaysia, Encik Jaafar Sidek Haji Abdul Rahman, Majlis Bacaan Yasin dan Tahlil yang diadakan merupakan permulaan kepada pelbagai program dan acara sempena Sambutan 100 Tahun Tarikh Kelahiran Tun Abdul Razak yang dianjurkan oleh pihaknya. Sepanjang tahun ini, Arkib Negara Malaysia dengan kerjasama Yayasan Tun Razak dan beberapa rakan strategik yang lain telah merancang untuk mengadakan beberapa program bagi mengenang dan memperingati jasa dan sumbangan Tun Abdul Razak, Bapa Pembangunan Negara agar dapat dihayati oleh seluruh masyarakat keluarga Malaysia.

Selain majlis tersebut, turut juga diadakan Pameran Maya “100 Tahun Tun Razak dalam Ingatan” yang mempamerkan koleksi gambar Allahyarham Tun Razak. Pameran yang berlangsung secara maya itu merupakan kerjasama strategik antara Arkib Negara Malaysia dengan Perpustakaan Tun Abdul Razak tersebut dan boleh dicapai melalui portal rasmi Arkib Negara Malaysia di pautan ini.


Jabatan Muzium Malaysia Lancarkan Kalendar Acara 2022, Laman Web dan Aplikasi Mudah Alih

Kuala Lumpur – Kementerian Pelancongan, Seni dan Budaya (MOTAC) melalui agensinya, Jabatan Muzium Malaysia (JMM) pada hari ini melancarkan Kalendar Acara 2022 JMM, bertempat di Dataran Muzium Negara.

Menurut Timbalan Ketua Setiausaha (Kebudayaan) MOTAC, YBhg. Datuk Hajah Saraya Arbi, “Meskipun pada tahun ini kita masih mendepani cabaran pandemik COVID-19, namun hal yang demikian tidak mematahkan semangat kita malah setiap jabatan dan agensi di bawah MOTAC dilihat begitu aktif dan kreatif dalam melaksanakan pelbagai program dan aktiviti bersesuaian dengan keadaan semasa, mengikut SOP yang ditetapkan.“

Tambah beliau, “JMM berjaya melaksanakan sebanyak 69 daripada 133 program pada tahun lalu. Walaupun rekod ini tidak mencapai sasaran JMM, namun saya melihatnya sebagai komitmen seluruh warga JMM dalam meningkatkan visibiliti institusi permuziuman sebagai hab kebudayaan yang mengadunkan warisan dan teknologi di negara ini, seterusnya menyumbang kepada pemulihan ekonomi industri pelancongan negara.“

JMM pada tahun ini telah merangka pelbagai program dan aktiviti permuziuman yang menarik, dengan sasaran 155 program dan aktiviti yang merangkumi lapan pameran, 22 program signature dan 125 perancangan pengembangan muzium. Program signature merupakan program tahunan berskala besar JMM seperti Hari Muzium Antarabangsa; Inspirasi Pelajar Inovasi Muzium (IPIM); [email protected]; dan Nostalgia Anak Kampung. Sementara itu, program pengembangan muzium terdiri daripada tiga kategori iaitu program jangkauan dalam atau inreach (39 program); program jangkauan luar atau outreach (29 program); dan program [email protected] (57 program), termasuk bicara atau forum kurator.

Antara program yang dijangka mendapat sambutan ialah Pameran Dunia Naga: Mitos dan Legenda (30 Mei hingga 30 Oktober 2022 di JMM); Pameran Seniman Perak Sepanjang Zaman (8 September hingga 31 Disember 2022 di Muzium Perak) Sambutan Hari Muzium Antarabangsa Peringkat Kebangsaan (19 hingga 25 Jun 2022 di Muzium Kelantan), Museum Night Trail (30 Mei dan 16 September 2022 di Muzium Negara), [email protected] Seni Kraf Orang Asli (23 hingga 24 Julai 2022 di Muzium Seni Kraf Orang Asli), [email protected] (bersempena sambutan Bulan Kebangsaan), Festival Kota Kuala Kedah (20 hingga 22 Oktober 2022 di Muzium Kota Kuala Kedah) dan Nostalgia Anak Kampung (Oktober hingga Disember 2022 di Muzium Negara, Muzium Kota Kayang, Muzium Kota Kuala Kedah, Muzium Adat dan Muzium Perak).

Dalam majlis yang sama, JMM turut melancarkan laman web baharu yang telah dinaik taraf berserta aplikasi mudah alih Muzium Negara AR. Aplikasi tersebut menawarkan informasi 28 koleksi terpilih kepada orang ramai dalam bentuk kandungan multimedia realiti terimbuh atau Augmented Reality (AR) 2D dan 3D.

Menurut Ketua Pengarah JMM, YBhg. Datuk Kamarul Baharin A. Kasim, “Pengalaman AR ini hanya boleh diterokai oleh pengunjung yang melawat ke Muzium Negara dengan memuat turun aplikasi sebelum atau semasa berkunjung ke Muzium Negara dan mengimbas penanda QR yang tersedia untuk menikmati pengalaman tersebut.“

Aplikasi ini beroperasi dengan persekitaran sistem Android 7.0 dan iOS 12 ke atas yang dimuat turun melalui pelantar Google Play, App Store dan Huawei AppGallery. Selain memberikan pengalaman AR, aplikasi ini juga merupakan pelantar kepada pengunjung Muzium Negara untuk menerokai pengalaman maya dan mendapatkan informasi lebih terperinci mengenai Muzium Negara termasuk harga tiket, waktu operasi, lawatan berpandu, pelan kawasan dan pelan lantai galeri/pameran, fasiliti, suapan berita program dan juga aktiviti semasa, trivia bangunan Muzium Negara serta pelantar media sosial Muzium Negara (laman web, Facebook, Instagram, TikTok dan Telegram).


Istana Budaya Rancang 12 Program Sepanjang Tahun 2022

Kuala Lumpur – Bertempat di Lambang Sari, Bangunan Panggung Istana Budaya, Kementerian Pelancongan, Seni dan Budaya (MOTAC) melalui agensinya, Istana Budaya telah melancarkan Kalendar Program Istana Budaya 2022. Majlis yang berlangsung pada 15 Mac 2022 jam 2.00 petang tersebut telah dirasmikan oleh Menteri Pelancongan, Seni dan Budaya, Dato’ Sri Hajah Nancy Shukri.

Dalam ucapannya, beliau menyebut usaha semua aktiviti seni persembahan pentas pada tahun 2022 perlu dipergiatkan. Ruang-ruang pementasan yang tersedia di Istana Budaya dapat memberi peluang pekerjaan dan kepuasan berkarya kepada para penggiat seni dan pada masa yang sama turut menumbang kepada kelangsungan ekonomi industri tersebut. Tambah beliau, Istana Budaya juga perlu terlibat dengan penghasilan karya seni budaya yang bermutu dan mempunyai nilai estetika tinggi untuk produk teater, muzik dan tari yang mampu memberi tafsiran positif terhadap keunikan budaya tempatan.

Sebanyak 12 program telah dirancang dan disusun untuk pengisian Program Istana Budaya 2022, iaitu lima program terbitan Istana Budaya ‒ Konsert Lagu Rakyat, Konsert Okestra Simfoni Kebangsaan Peter and The Wolf dan The Carnivak of Animals, tari Sulur dan Nakasari, dramatari Ratu Kuning Langkasuka dan teater muzikal Jula Juli Bintang Tujuh, manakala program luar yang telah diluluskan setakat ini ialah Konsert U.K.’s Reunion 25 Tahun, Konsert Seniman Negara Dato’ Seri Ahamad Nawab, 5th Malaysia Golden Global Awards (MGGA), Thunder – Kaleidoscope VI Drumming Festival 2022 dan tiga buah teater yang bertajuk “Antara Tiga, “Tanjong” dan “Teater Muzikal Moyang Salleh”.

Dalam majlis tersebut juga, Dato’ Sri Hajah Nancy Shukri mengumumkan insentif pengecualian cukai pendapatan sebanyak 50 peratus ke atas pendapatan berkanun bagi syarikat yang menganjurkan aktiviti kesenian dan kebudayaan yang diluluskan oleh pihak MOTAC bermula dari tahun 2022 hingga tahun 2025. Insentif cukai tersebut terbuka kepada semua penganjur berkelayakan meliputi pelbagai kategori seperti persembahan pentas kesenian dan kebudayaan termasuklah seni muzik, seni tari, seni lakon, seni mempertahankan diri, adat budaya, kesusasteraan, audio visual dan media interaktif. Pemberian insentif tersebut diharapkan dapat membantu melonjakkan semula industri seni persembahan pentas dan memberi dorongan kepada penggiat seni untuk terus bergiat aktif.

Pada tahun lalu, Istana Budaya telah menjana hasil pendapatan jualan tiket sebanyak RM130 ribu setelah menerima hampir 6000 penonton bagi 11 program dalam tempoh lima bulan yang dibenarkan beroperasi oleh pihak kerajaan. Jumlah ini dijangka meningkat semula pada tahun 2022 termasuklah hasil bagi sewaan ruang sejajar dengan kenaikan penerimaan persembahan dari syarikat produksi tempatan dan agensi kerajaan yang lain.

Setakat ini, Istana Budaya masih menerima permohonan untuk penyewaan ruang Panggung Sari bagi tahun 2022 dan 2023 mengikut kesesuaian program dan tarikh yang dipohon oleh pihak penganjur.

Turut hadir dalam majlis Pelancaran Program Istana Budaya 2022 ialah Timbalan Ketua Setiausaha MOTAC, Datuk Hajah Saraya Arbi, Timbalan Pengarah Ketua Operasi Istana Budaya, Encik Mohamad Azlan Abdul Majid dan barisan pegawai tertinggi dari MOTAC dan Istana Budaya.


Kerjasama DBP-UniSZA Menjayakan Kolokium Tamadun Islam di Alam Melayu

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka melalui Bahagian Penyelidikan Sastera pada 17 Mac 2022 telah mengadakan Kolokium Tamadun Islam di Alam Melayu di Balai Seminar, Wisma DBP dengan kerjasama Institut Penyelidikan Produk dan Ketamadunan Melayu Islam (INSPIRE), Universiti Sultan Zainal Abidin (UniSZA).

Tetamu Kehormat untuk kolokium ini ialah Pengerusi Lembaga Pengelola DBP, YBhg. Profesor Datuk Seri Dr. Awang Sariyan diiringi oleh Pengurusan Tertinggi DBP, iaitu Ketua Pengarah, YBhg. Datuk Abang Sallehuddin Abg Shokeran; Timbalan Ketua Pengarah (Dasar), YBhg. Tuan Haji Md Johari Hasan; Pengarah Jabatan Dasar dan Penyelidikan, YBhg. Dr. Hazami bin Jahari; Pengarah Jabatan Pengembangan Bahasa dan Sastera, YBhg. Dr. Haji Abang Patdeli Abang Muhi; Pengarah Jabatan Penerbitan, YBhg. Tuan Haji Razali Che Mat; dan Pengarah Jabatan Pembinaan Bahasa dan Sastera, YBhg. Puan Fauzilahyatun Mustafa.

Turut hadir dalam Kolokium Tamadun Islam di Alam Melayu ialah Naib Canselor Universiti Sultan Zainal Abidin, YBhg. Profesor Dr. Fadli Adam; Pengarah Institut Penyelidikan Produk dan Ketamadunan Melayu Islam (INSPIRE), YBhg. Profesor Madya Ts. Dr. Adel M Abdulaziz Al Geriani, serta para sarjana dari Universiti Sultan Zainal Abidin.

Objektif dan matlamat Kolokium Tamadun Islam di Alam Melayu ini diadakan antaranya menemukan universiti/institusi/agensi dan para ilmuwan yang berkaitan dengan ketamadunan Melayu Islam dalam satu wacana ilmu; mengumpulkan data dan maklumat berkaitan ketamadunan Melayu Islam yang terdapat di Alam Melayu; serta mengadakan kerjasama pertukaran maklumat untuk melaksanakan pelbagai jenis projek berkaitan ketamadunan Melayu Islam.

Selain itu, penganjuran kolokium ini dihasratkan dapat membina dan mengeratkan kerjasama antara DBP dengan institusi lain dalam hal keilmuan, terutamanya dengan institusi yang terlibat dalam kajian tersebut termasuklah mendapatkan maklumat berkaitan dengan hal ketamadunan Melayu Islam Nusantara melalui penulisan dan kajian dalam bidang kesusasteraan dan persuratan dan seterusnya disebarkan kepada masyarakat.

Ketua Pengarah DBP, YBhg. Datuk Abang Sallehuddin Abg Shokeran dalam ucapan alu-aluan menyatakan bahawa kerjasama DBP dengan UniSZA ini merupakan satu ruang kerjasama yang baik bagi memperlihatkan kepentingan khazanah negara, iaitu manuskrip Melayu kepada bangsa dan negara. Selain kajian manuskrip Melayu, berkemungkinan ada penemuan baharu oleh pihak UniSZA berkaitan kajian tamadun Melayu Islam daripada pelbagai sumber.

Oleh itu, kerjasama ini juga bukan sekadar dalam bentuk penerbitan, transliterasi atau “membedah” ilmu dan kandungan dalam manuskrip semata-mata tetapi perkongsian pintar dalam kerja pendigitalan manuskrip Melayu wajar diberikan perhatian.

“Selain kerjasama dalam kaedah pendigitalan atau penerbitan, kerjasama ini dapat diperluaskan dalam pelbagai wahana seperti diskusi, seminar dan wacana,” ujar YBhg. Profesor Dr. Fadzli Adam dalam ucapan beliau.

Pembentangan Kertas Dasar dan Ucapan Perasmian oleh Pengerusi Lembaga Pengelola DBP turut menyatakan kepentingan kajian tentang manuskrip Alam Melayu dalam mengangkat tamadun bangsa dan Islam sebagai asas yang penting kepada negara.

Kolokium Tamadun Islam di Alam Melayu turut menampilkan empat orang sarjana dari Universiti Sultan Zainal Abidin dengan kupasan kajian dan penemuan yang berbeza. Antaranya ialah Profesor Madya Ts. Dr. Adel M Abdulaziz Al Geriani (Warisan dan Peradaban  Melayu di Dunia Arab); Profesor Madya Ts. Dr. Fatma Susilawati Mohamad (Manuskrip dan Teknologi); Profesor Madya Dr. Baharrudin Zainal (Penyembulan Anasir Sains dalam Pelbagai Genre Manuskrip Melayu); dan Profesor Madya Dr. Hasanulddin Mohd (Kajian Manuskrip Sastera Kitab di Universiti Sultan Zainal Abidin); manakala moderator untuk sesi pembentangan ialah Dr. Ros Mahwati Ahmad Zakaria.

Menariknya, Profesor Madya Ts. Dr. Adel M Abdulaziz Al Geriani menjelaskan bahawa, “Selain manuskrip Melayu yang dikatakan begitu penting kepada negara dan tamadun Melayu, dan penulis juga dalam kalangan orang Melayu, ada juga beberapa naskhah tulisan oleh penulis Arab, yang secara jelas mengangkat ketamadunan bangsa Melayu. Misalnya, dalam buku Umat Melayu yang diterbitkan pada tahun 1908, karya Saleh Jawdat ada menyatakan tentang sejarah, isu ekonomi, politik dan sosial geografi Melayu. Begitu juga dengan Dr. Muhammad  Abdul Rauf dalam tulisannya Tanah Melayu:  Huraian dan Tanggapan, yang jelas memperkatakan tentang adat-adat Melayu, puisi, qasidah, pakaian dan bahasa, sejarah serta kemerdekaan. Beliau juga ada membawa contoh puisi Melayu dan sajak berlagu. Sumber dan bahan ini juga wajar dikaji dan diteliti oleh para sarjana Malaysia”.

Profesor Madya Dr. Baharrudin Zainal dalam pembentangannya bertajuk “Penyembulan Anasir Sains dalam Pelbagai Genre Manuskrip Melayu” menyatakan, “Masyarakat kita sering keliru dengan pengetahuan yang dibawa, terutamanya dalam memahami ilmu bersumberkan manuskrip Melayu. Contohnya, ilmu bintang dan ilmu falak dikatakan disiplin ilmu yang sama sedangkan kedua-duanya mempunyai perbezaannya. Ilmu bintang ialah ilmu penujuman atau tilik dan kandungannya ada percampuran unsur khurafat, tahyul serta animisme. Walaupun ilmu falak dikatakan salah satu cabang dalam ilmu bintang, namun ilmu falak terpisah dengan astrologi tetapi menumpu kepada aspek astrometri dan geometri”. Beliau juga memberikan persoalan kepada khalayak dengan menyatakan, “Adakah manuskrip Alam Melayu dalam bahasa Arab tergolong dalam definisi manuskrip Melayu seperti yang digariskan oleh pihak Perpustakaan Negara Malaysia? Walaupun ia ditulis dalam bahasa Arab, ada manuskrip yang dikarang oleh ulama dan orang Melayu bagi kegunaan khalayak di Alam Melayu.”

Profesor Madya Ts. Dr. Fatma Susilawati Mohamad dalam pembentangannya sangat menitikberatkan tentang pendigitalan manuskrip Melayu. Jelas beliau, “Penulisan sesuatu manuskrip secara tidak berstruktur serta ketiadaan medium penulisan yang standard menyebabkan banyak khazanah ilmu ini hilang dan rosak ditelan zaman, dan kaedah penyimpanan manuskrip secara fizikal mengakibatkan banyak yang hilang serta rosak terutamanya manuskrip koleksi individu atau orang perseorangan. Oleh itu, adalah amat penting untuk menyimpan khazanah berharga negara ini mengikut kaedah penyimpanan paling selamat, iaitu dalam bentuk digital. Setidaknya kita punya salinan sebagai bahan bantuan (back-up) sekiranya sesuatu yang tidak diingini terjadi.”


DAKEN dari Sudut Pandang Sasterawan Negara

Kuala Lumpur ‒ Forum Dasar Kebudayaan Negara (DAKEN) dari Perspektif Sasterawan Negara telah diadakan secara langsung menerusi laman Facebook Akademi Seni Budaya dan Warisan Kebangsaan (ASWARA) pada 17 Mac 2022 yang dibawakan oleh Pusat Pengajian Pascasiswazah ASWARA.

Moderator bagi forum tersebut ialah Profesor Adjung Pusat Pengajian Siswazah ASWARA iaitu YBhg. Profesor Dr. Abdul Halim Ali bersama dengan ahli panel yang terdiri daripada Setiausaha Bahagian Dasar Kebudayaan, Kementerian Pelancongan, Seni dan Budaya (MOTAC), YBrs. Dr. Tan Awang Besar; Sasterawan Negara ke-10 merangkap Pensyarah ASWARA, YBhg. SN Dato’ Dr. Anwar Ridhwan; serta Sasterawan Negara ke-13 yang juga merupakan Profesor Adjung Universiti Malaysia Perlis (UNIMAP) serta penyair dan penyajak kelahiran negeri Kedah, YBhg. SN Dato’ Dr. Zurinah Hassan.

Dari sudut sebuah negara maju, DAKEN yang dirangka berdasarkan Dasar Kebudayaan Kebangsaan (DKK) 1971 merupakan satu dasar yang memerlukan pendekatan baharu bagi memastikan dasar ini terus hidup dan berkembang untuk masa akan datang.

YBrs. Dr. Tan Awang Besar mengulas berkenaan pembangunan dasar-dasar kerajaan dari tahun 1953 dan sektor kebudayaan yang terus berevolusi hingga kini di bawah slogan, “Negara Maju, Rakyat Berbudaya”. Pelbagai cabaran yang dihadapi sepanjang tempoh tersebut dan salah satunya adalah untuk mewujudkan sebuah masyarakat yang berbudaya penyayang.

Beliau juga mengingatkan bahawa, tanggungjawab merealisasikan sesebuah dasar terletak pada bahu setiap rakyat negara ini dan kerana itulah, satu tempoh yang lama dan proses yang panjang diperlukan sebelum sesuatu dasar digubal kerana bukan sahaja mengambil kira lima perkara, iaitu: Keterangkuman, Kebersamaan, Kebanggaan, Keterbukaan dan Menyeluruh, malah melibatkan kajian, kerangka sesi libat urus bersama peserta dari setiap negeri untuk mendapatkan maklum balas berkaitan dengan dasar tersebut serta sesi bersama pakar budaya untuk mendapatkan pemahaman, supaya sesebuah dasar mendapat penerimaan rakyat.

Kesan atau penerimaan DAKEN dalam kalangan masyarakat majmuk negara ini dapat dilihat melalui resolusi DAKEN pada tahun 1971, iaitu matlamat yang perlu dicapai daripada Kongres Kebudayaan 1971. Hal ini merupakan satu hasrat untuk mencapai satu definisi kebudayaan yang seragam serta berpaksi kepada tiga elemen; mempunyai peralatan dan budaya yang bersifat kolektif, sistem nilai bersifat kolektif dan sistem budaya bersifat kolektif.

Resolusi penting daripada Kongres Kebudayaan 1971 menekankan bahawa kebudayaan negara Malaysia bukan sahaja mesti berasaskan kebudayaan rakyat asal rantau ini, tetapi juga menerima kebudayaan lain yang sesuai dan segala pembentukan dasar ini perlu menjadikan Islam sebagai usul penting seperti yang termaktub dalam Perlembagaan Persekutuan, iaitu agama Islam sebagai agama persekutuan.

Menjawab soalan moderator berkenaan harapan rakyat yang berbilang kaum di negara ini terhadap Dasar Kebudayaan Negara, YBhg. SN Dato’ Dr. Zurinah Hassan berpendapat perkara ini boleh dilihat dalam objektif DEKAN itu sendiri. Setiap warga Malaysia perlu memahami matlamat yang ingin dicapai sejak sekian lama melalui dasar-dasar yang diperkenalkan sejak tahun 1953 yang merupakan manifestasi daripada kesungguhan dan usaha kita bersama dalam mewujudkan satu bangsa Malaysia.

Mengulas berkenaan bangsa Malaysia, beliau berkata, pada tahun 1971, telah berkumpul segala cerdik pandai dan para pemikir dalam pelbagai bidang seni seperti muzik, filem, sastera dan sebagainya di Universiti Malaya dalam mencari identiti yang boleh dipakai dan dikenali sebagai warga Malaysia. Dato’ Zurinah menegaskan bahawa negara ini telah melalui pelbagai gelombang dan badai dalam membina sebuah bangsa Malaysia yang bersatu padu bagi memastikan kemakmuran dan kestabilan serta mengelakkan rusuhan kaum. Rakyat Malaysia perlu mengiktiraf diri sendiri sebagai bangsa Malaysia di samping meraikan kelainan dan keunikan setiap bangsa yang ada.

Visi penggubalan DAKEN sebagai peneraju budaya nilai tinggi dalam sebuah negara maju boleh menjadi kayu ukur dalam melihat kejayaan DAKEN mencapai hasrat negara. Untuk mencapai visi ini, kita telah melalui satu proses yang berpanjangan dengan matlamat yang sangat besar; kemakmuran bersama dan kekitaan dalam konteks Keluarga Malaysia. Hasilnya kini sudah dapat dilihat, contohnya ketika atlet-atlet negara memeragakan busana sebagai identiti negara seperti batik, cheongsam, sari dan sebagainya.

Indikator kejayaan ini juga dapat dilihat melalui tujuh dimensi;

Bagi setiap teras ini disertai dengan 39 strategi dan 95 pelan tindakan dan dalam mencapai hasrat negara, MOTAC juga telah menghasilkan satu pelan strategik MOTAC yang menggabungkan seni dengan budaya ke arah menjadikan setiap ahli Keluarga Malaysia ahli yang berbangga dengan identiti negara. Dalam tempoh lima tahun, teras dan pelan strategik ini perlu ditambah baik supaya hasrat DAKEN yang beraspirasikan negara maju rakyat berbudaya akan tercapai.


Meneliti Rahsia Warisan Sihat dan Cantik  (Bhg. 1)

Untuk mendapatkan maklumat terkini, ikuti kami melalui Telegram

Secara semula jadinya, sekiranya manusia diberikan peluang untuk memilih, manusia sudah tentu memilih untuk menjadi sempurna, sihat dan cantik. Lazimnya sihat dan cantik secara lahiriah yang menjadi keutamaan kebanyakan kita berbanding dengan sihat dan dan cantik secara dalaman.

Kesihatan dan kecantikan secara dalaman boleh dikonotasikan kepada tiga perspektif, iaitu yang pertama, sihat dan cantik aspek batiniah yang berhubung dengan jiwa dan rohani serta emosi.

Yang kedua, merujuk kepada sihat dan cantik organ dalaman tubuh seperti jantung, paru-paru, hati, buah pinggang, perut, usus, pundi kencing, hempedu, rahim dan payudara (bagi wanita), prostat (bagi lelaki), urat saraf, gegendang telinga dan juga unsur air yang terdapat dalam tubuh manusia yang tidak dapat dilihat atau dirasakan kehadirannya, namun unsur ini amat penting dalam mengaktifkan semua organ dalaman yang disebut tadi, iaitu darah. Darah dalam tubuh manusia ibarat air kepada bumi.

Perspektif yang ketiga bagi sihat dan cantik dalaman adalah untuk mental atau pemikiran yang ada pada seseorang. Kajian telah menunjukkan mental dan pemikiran yang sihat ini lahir daripada pembinaan karakter seseorang sejak dari usia janin lagi.

Mental yang sihat dan cantik akan mempengaruhi tindakan seseorang melakukan sesuatu perkara dan bagaimana komunikasi mendapat kesan dan akibat daripada kualiti kesihatan mental seseorang. Sudah tentu hal ini demikian menjadi faktor utama melahirkan manusia yang akan mengungkapkan bahasa dan tutur kata yang memiliki kesantunan yang tinggi dalam komunikasi dan pertuturannya.

Berdasarkan penelitian ini, ada beberapa persoalan yang melingkari gaya hidup serta budaya masyarakat terhadap elemen kesihatan dan hubungannya dengan kecantikan yang disebut tadi. Perkongsian daripada Pensyarah Kanan, Fakulti Bahasa Moden dan Komunikasi, Universiti Putra Malaysia, Profesor Madya Dr. Salmah Jan Noor Muhammad, melalui slot Studio Pesona DBP Warisan Kita yang Lama Dijunjung, yang bertajuk “Rahsia Sihat dan Cantik Menerusi Naskhah Perubatan Melayu” baru-baru ini, telah berjaya menarik perhatian pelayar media sosial DBP.

Naskhah perubatan Melayu ini adalah dalam bentuk manuskrip yang telah dihasilkan oleh generasi terdahulu. Manuskrip ini terdiri daripada bentuk papan dan bentuk daun lontar. Menurut Felow Kehormat Institut Kefahaman Islam Malaysia (IKIM), Prof. Emeritus Dr. Shaharir Mohamad Zain mengatakan bahawa bermula pada kurun 1300 Masihi, penulisan ilmu-ilmu alam Melayu dalam tulisan Jawi dan bahasa Melayu telah pesat berlaku. Menurutnya lagi, manuskrip yang mengandungi pelbagai ilmu sains Alam Melayu ini telah tersebar ke serata dunia khususnya ke Eropah hinggalah ke China.

Hubungan diplomatik yang akrab terjadi antara Kesultanan Melayu Melaka dan dinasti-dinasti di China juga, telah menjadikan diaspora ilmu perubatan Melayu ini berkembang dan bergerak pantas seperti juga angin monsun yang datang membawa hujan dan menyuburkan tanah serta flora dan fauna yang menjadi unsur dan sumber penting dalam memperkaya dan membina khazanah dalam perubatan Melayu.

Menurut Dr. Salmah Jan, ilmu perubatan di Alam Melayu ini sangat luas  dan boleh dikategorikan kepada dua sumber utama, iaitu menerusi manuskrip dan juga melalui hasil pemerhatian masyarakat di Alam Melayu. Kedua-dua mekanisme dalam mengeksplorasi bidang perubatan Alam Melayu ini membuktikan pembudayaan dalam kalangan masyarakat Melayu yang cakna akan kemerosotan kesihatan yang berlaku kepada diri mereka, mereka belajar, memahami, bereksperimen akan keberkesanan flora yang digunakan terhadap sesuatu gejala penyakit dan mencari punca kepada terjadinya sesuatu penyakit, serta membuktikan bahan yang dicadangkan atau digunakan dalam formulasi perubatan Melayu sama ada berupaya mencegah atau merawat terhadap sesuatu penyakit sudah tentu dilakukan sebelum direkodkan dalam manuskrip-manuskrip ini.

Ilmu-ilmu ini kemudian direkodkan dengan kaedah penulisan yang mengandungi bahan-bahan sebagai ramuan ubat berserta dengan cara penggunaan, termasuk juga pantang larang dan perkara-perkara yang sepatutnya dilakukan atau dielakkan semasa melakukan rawatan.

Dalam manuskrip ini juga, turut disertakan dengan ilustrasi bagi menambahkan kefahaman pembaca terhadap satu-satu ramuan ubat yang bakal dihasilkan. Manuskrip ini disebut manuskrip Melayu kerana padanya sesuatu ilmu atau rekod ditulis dalam tulisan Jawi dan bahasa Melayu. Manuskrip ini pula dikenali sebagai manuskrip perubatan Melayu dan dikelompokkan di bawah Ilmu Kepustakaan Melayu. Manuskrip ini memfokuskan berkaitan kepintaran orang Melayu dahulu dalam bidang perubatan dan turut disebut sebagai Kitab Tib, Kitab Ubat, Tajul Muluk dan Kitab Mujarab.

Para pembaca yang berminat dengan ilmu perubatan yang asli milik masyarakat Alam Melayu ini, boleh mengunjungi Pusat Kebangsaan Manuskrip Melayu di Perpustakaan Negara Malaysia (PNM) dan juga di Pusat Dokumentasi Melayu, Dewan Bahasa dan Pustaka. Kitab-kitab ini telah dikaji oleh ramai penyelidik dan tokoh prolifik yang mengkaji dari pelbagai sudut tentang perubatan Melayu ialah Allahyarham Dr. Harun Mat Piah. Perkongsian rahsia sihat dan cantik seterusnya dikongsikan daripada dua sumber manuskrip di PNM, iaitu dengan pendaftaran MSS 1292 dan MSS 2515.


Hari Seniman Negara Diraikan pada 22 Mac Setiap Tahun

Kuala Lumpur – Keluarga Malaysia perlu diberi kesedaran bahawa nilai kesenimanan Seniman Agung Legenda Tan Sri P. Ramlee yang sehingga kini tiada galang gantinya. Nilai tersebut bukan sahaja terletak pada karya beliau dalam industri perfileman sebagai pengarah, pelakon, penggubah lagu, penulis lirik, pemuzik dan pelawak yang sangat hebat malah juga sebagai pemuisi menjadi khazanah negara yang sangat berharga dan malar segar hingga kini.

Sebagai memperingati jasa dan sumbangan seniman agung tanah air yang tiada tolok tandingnya ini, Hari Seniman Negara akan diadakan pada setiap 22 Mac. Tarikh ini dipilih bersempena dengan tarikh kelahiran Allahyarham Tan Sri P. Ramlee.

Signifikan perubahan tarikh sambutan Hari Seniman Negara ini adalah untuk memperingati jasa serta sumbangan beliau terhadap industri kreatif negara selain mengangkat karya-karya Allahyarham Tan Sri P. Ramlee yang bukan sahaja telah berjaya melahirkan lebih banyak tokoh dan pakar industri kreatif malahan memperkenalkan Malaysia di persada dunia.

Cadangan pertukaran tarikh sambutan daripada 29 Mei kepada 22 Mac setiap tahun telah diteliti selain mengambil kira pandangan serta maklum balas daripada pelbagai persatuan dan pertubuhan berkaitan. Usul tersebut kemudiannya dikemukakan oleh Kementerian Komunikasi dan Multimedia Malaysia (KKMM) dan mendapat kelulusan Memorandum Jemaah Menteri.

Selain mengiktiraf kecemerlangan penggiat industri kreatif yang terlibat dalam bidang seni, sambutan Hari Seniman Negara saban tahun juga adalah bertujuan untuk meningkatkan kesedaran dan apresiasi masyarakat terhadap peranan seni budaya dalam mewujudkan masyarakat Malaysia yang memiliki jati diri serta menghargai seni budaya negara tanpa mengira bangsa khususnya ke arah penyatuan Keluarga Malaysia.

KKMM turut berhasrat untuk menjalinkan kerjasama strategik dengan pemegang-pemegang taruh dalam penganjuran Majlis Pelancaran Hari Seniman Negara pada Mac 2022 ini bagi menghargai sumbangan dan peranan penggiat industri kreatif tanah air khususnya dalam membangunkan negara menerusi aktiviti seni, kreatif dan budaya serta usaha kerajaan memartabatkan industri kreatif negara ke tahap yang lebih cemerlang.


Sistem Ejaan yang Bermanfaat

Untuk mendapatkan maklumat terkini, ikuti kami melalui Telegram

KUALA LUMPUR – Pada hari ini, sudah 49 tahun Sistem Ejaan Rumi Baru Malaysia-Indonesia diisytiharkan. Sistem ejaan yang digunakan secara meluas pada hari ini telah dipersetujui bersama oleh kerajaan Malaysia dengan pemerintah Republik Indonesia berikutan dengan perisytiharan serentak di kedua-dua buah negara pada 16 Ogos 1972.

Sebelum itu, usaha untuk menyeragamkan sistem ejaan antara kedua-dua buah negara Malaysia dan Indonesia telah dilaksanakan. Beberapa siri perundingan dan pertemuan juga diadakan. Berikutan hal itu, wujudlah sistem ejaan bersama yang dikenal sebagai Ejaan Melindo (Ejaan Melayu–Indonesia) pada tahun 1959. Menerusi ejaan ini, penggunaan lambang fonetik yang dicadangkan itu dikatakan tidak praktikal sifatnya. Sehubungan dengan itu, ejaan ini tidak terlaksana.

Perbincangan seterusnya antara Malaysia dengan Indonesia berhubung dengan ejaan bersama berlaku selepas tamatnya konfrontasi Indonesia–Malaysia (1963-1966). Hasil usaha sama kedua-dua buah negara ini, maka wujudlah Ejaan Rumi Baru Bahasa Malaysia, yang kemudiannya dikenal sebagai Ejaan Rumi Baru Bahasa Melayu, seperti yang termaktub dalam Pedoman Umum Ejaan Rumi Baru Bahasa Melayu 1972. Di Indonesia, sistem ini dikenal sebagai Ejaan Bahasa Indonesia yang Disempurnakan.

Sistem ejaan bersama ini dilancarkan serentak di Kuala Lumpur oleh Perdana Menteri Malaysia, Tun Abdul Razak bin Dato’ Hussein, dan di Jakarta oleh Presiden Soeharto pada 16 Ogos 1972. Ejaan yang baharu ini merupakan hasil muafakat Malaysia–Indonesia yang mengenyahkan tradisi ejaan lama dan menggantikan Ejaan Za‘ba di Malaysia dan Ejaan Soewandi di Indonesia.

Terdahulu, penggunaan tulisan Rumi berlaku dalam kalangan pedagang, pengembara, dan penjelajah dari Eropah ke Nusantara secara perseorangan pada abad ke-16. Para pedagang Portugis, Sepanyol dan Itali menulis kata-kata dalam bahasa Melayu yang didengari  oleh mereka ketika berada di pelabuhan dalam huruf Rumi, dan mengeja kata-kata itu berdasarkan kesan bunyi tersebut. Mereka turut menerapkan peraturan ejaan yang ada ke dalam bahasa mereka.

Menurut kajian, pengembara pertama, iaitu Antonio Pigafetta (warga Itali) menghasilkan ejaan Rumi dalam penulisan pada abad ke-15. Sejak itu, pengembara warga Inggeris dan Belanda turut menulis perkataan dan ayat dalam bahasa Melayu menggunakan huruf Rumi, berdasarkan sistem tulisan dan ejaan lazim dalam bahasa masing-masing.

Pada abad ke-17 hingga abad ke-19, orang Inggeris telah mengasaskan beberapa kaedah ejaan Rumi di Tanah Melayu. Antaranya termasuklah sistem Ejaan Rumi Bowrey (1701), Ejaan Rumi J. Howison (1800), Ejaan Rumi William Marsden (1812), Ejaan Rumi Negeri-negeri Selat (1878), Ejaan Rumi Swettenham (1881), dan Ejaan Rumi Maxwell (1882). Ejaan Rumi ketika itu berpedomankan kaedah transliterasi huruf Jawi kepada huruf Rumi.

Ejaan Wilkinson yang dikenal sebagai Romanised Malay Spelling pula digunakan secara rasmi di semua sekolah umum di Tanah Melayu pada bulan Oktober 1904.  Ejaan ini digunakan dalam kamus bahasa Melayu karangan Wilkinson.

Kemudian, muncul pula sistem ejaan rumi Za’ba yang dihasilkan olehnya di Maktab Perguruan Sultan Idris, Tanjung Malim, pada tahun 1924. Seterusnya sistem ejaan ini diperkemas dan termuat dalam beberapa buah buku pedoman bahasa terbitan Pejabat Karang-mengarang maktab itu. Antaranya termasuklah buku Ilmu Bahasa Melayu Penggal 1 (1926), Pelita Bahasa Melayu Penggal 1 (1941), Daftar Ejaan Jawi-Rumi (1949) dengan judul “Petua-petua Ejaan Rumi” oleh Za’ba.

Sistem Ejaan Za’ba digunakan dalam pengajaran Bahasa Melayu di Tanah Melayu dan Brunei. Ejaan ini juga dikenali sebagai Ejaan Sekolah hingga tahun 1972 apabila perisytiharan Ejaan Rumi Baru Bahasa Malaysia diwujudkan.

Selain Sistem Ejaan Za’ba, terdapat juga Ejaan Fajar Asia, Ejaan Kongres, Ejaan Melindo dan Sistem Ejaan Rumi Baru. Sistem Ejaan Fajar Asia digunakan ketika pendudukan Jepun di Tanah Melayu sebagai propaganda pemerintah Jepun di Tanah Melayu. Ejaan Rumi ini digunakan dalam majalah dwimingguan Fajar Asia (1943).  Selepas berakhirnya pendudukan Jepun pada tahun 1945, ejaan ini terhenti penggunaannya dan Ejaan Za’ba digunakan semula.

(Sumber: Klik Web DBP (“Sinopsis Sistem Ejaan Bahasa Melayu” oleh Muhammad Salehudin Aman)


Hari Persatuan MyCEB Himpunkan Pemimpin Persatuan Industri Perniagaan

Kuala Lumpur – YB Dato’ Sri Hajah Nancy Haji Shukri, Menteri Pelancongan, Seni dan Budaya telah merasmikan Hari Persatuan MyCEB dengan tema “Dream Possible” di Pusat Perdagangan dan Pameran Antarabangsa Malaysia (MITEC) Kuala Lumpur.

Hari Persatuan MyCEB telah menjadi satu platform yang mengumpulkan sekitar 200 pemimpin persatuan dalam industri perniagaan. Pengetahuan dan pencapaian mereka dalam industri juga dapat dikongsi bersama hadirin seterusnya berjaya memberikan inspirasi kepada para pendengar .

Kementerian Pelancongan, Seni dan Budaya (MOTAC) melalui MyCEB telah melancarkan tiga inisiatif; iaitu Program 3R, MySafe Business Events Planner dan menandatangani MoU antara MyCEB dengan Kraftangan Malaysia.

Inisiatif 3R – Reset, Restart and Responsible − telah dilancarkan sebagai program pemulihan untuk industri dengan sokongan penuh daripada Kementerian Kewangan.

MySafe Business Events Planner, bersama Business Events Council Malaysia (BECM) turut membantu dalam membimbing perwakilan antarabangsa dan penganjur acara melalui langkah keselamatan dalam menguatkan keyakinan orang ramai terhadap industri mesyuarat dan acara Malaysia.

Memorandum Persefahaman antara MyCEB dengan Kraftangan Malaysia adalah sebagai tanda sokongan yang berterusan daripada MyCEB dan industri acara perniagaan untuk mengutamakan dan hanya menggunakan kraf tempatan Malaysia sebagai hadiah dan cenderahati untuk delegasi antarabangsa agar dapat mempromosikan kekayaan warisan negara kita.


Usaha Memartabatkan Institusi Raja-Raja Melayu yang Berdaulat

Untuk mendapatkan maklumat terkini, ikuti kami melalui Telegram

Kuala Lumpur – Yayasan Pembangunan Buku Negara dan Iris Integrated Sdn. Bhd. pada hari ini menganjurkan Wacana Memartabatkan Institusi Raja-Raja Melayu yang Berdaulat, bertempat di Pacific Ballroom, Seri Pacific Hotel, Kuala Lumpur, bersempena dengan pengumuman keputusan Anugerah Telenovela kali ke-8. Penganjuran wacana ini turut menampilkan Dewan Bahasa dan Pustaka (DBP) dan Majlis Profesor Negara (MPN) sebagai rakan strategik.

Wacana ini membariskan Mantan Penyandang Kursi Institut Raja-Raja Melayu, Universiti Teknologi MARA (UiTM), YBhg. Profesor Emeritus Datuk Dr. Zainal Kling dan Pensyarah Universiti Malaysia Pahang, Datuk Dr. Wan Ahmad Fauzi Wan Husain sebagai pembicara, dan Penyandang Kursi Institut Raja-Raja Melayu UiTM, YBhg. Profesor Datuk Dr. Shamrahayu Abdul Aziz yang menyampaikan ucapan penggulungan khas.

Menurut Pengerusi Jawatankuasa Wacana Memartabatkan Institusi Raja-Raja Melayu yang Berdaulat, YBhg. Tan Sri Profesor Datuk Wira Dr. Abdul Latiff Abu Bakar, wacana ini merupakan satu daripada usaha untuk memartabatkan Institusi Raja-Raja Melayu yang telah dilaksanakan sejak bertahun-tahun lamanya.

“Wacana ini membicarakan mengenai konsep memartabatkan Institusi Raja-Raja Melayu yang berdaulat serta dasar yang berkaitan dengannya mengikut undang-undang dan perlembagaan, pada masa yang sama tetap berteraskan prinsip agama Islam dijunjung, manakala adat dan warisan Melayu dikendong atau disanjung,” tambah beliau.

Melalui ruangan bicara dalam wacana ini, YBhg. Profesor Emeritus Datuk Dr. Zainal berkata, “Menerusi pelaksanaan wacana ini, terdapat dua perkara yang menarik perhatian saya, iaitu memartabatkan Institusi Raja-Raja Melayu dan Raja-Raja Melayu yang Berdaulat. Sejak kurun ketujuh lagi, sudah wujud tinggalan sejarah yang menyaksikan Raja Melayu bertindak sebagai pemerintah. Apabila kita hendak mencapai kemerdekaan, iaitu pada tahun 1956, institusi ini juga diangkat sebagai pemerintah. Menjadi impian kita untuk mempertahankan institusi yang telah wujud sejak zaman-berzaman ini.”

Untuk memastikan kelangsungan kedaulatan Institusi Raja-Raja Melayu, beberapa aspek penting perlu diberikan penekanan. Antaranya adalah menerusi peranan pendidikan, pentadbiran, serta penglibatan daripada lapisan dan institusi masyarakat itu sendiri.

Dalam wacana tersebut juga, YBhg. Datuk Dr. Wan Ahmad Fauzi membentangkan kertas dasar “Memartabatkan Institusi Raja-Raja yang Berdaulat Mengikut Perspektif Undang-undang dan Perlembagaan”.

Institusi Raja merujuk Yang di-Pertuan Agong dan Duli-duli Yang Maha Mulia Raja Melayu yang memerintah negeri di Malaysia. Di peringkat Persekutuan Malaysia, Institusi Raja ialah Yang di-Pertuan Agong dan Majlis Raja-Raja.

Menurut beliau, kertas tersebut bertujuan untuk mengemukakan peranan Institusi Raja sebagai badan utama negara yang bertanggungjawab untuk memelihara secara patuh syariah sebagai prinsip kedaulatan Malaysia dan elemen watan sebagai struktur asas Perlembagaan Persekutuan.

Institusi diraja perlu dilihat melalui kerangka watannya bermetodologi jurisprudens undang-undang. Berlandaskan kerangka yang betul, usaha untuk memartabatkan Institusi Raja dapat mencapai objektif yang diharapkan.

Dalam sesi penggulungan wacana ini, YBhg. Profesor Datuk Dr. Shamrahayu menyimpulkan bahawa usaha untuk memartabatkan Institusi Raja-Raja yang berdaulat perlu dilaksanakan dari dalam dan luar istana. Beliau menyifatkan bahawa Raja-Raja Melayu mempunyai peranan tersendiri untuk memartabatkan institusi ini, manakala rakyat juga mempunyai peranan untuk memartabatkan Institusi Raja-Raja Melayu.

Dalam pada itu, beliau juga menyokong pandangan daripada peserta wacana ini mengenai cadangan resolusi yang boleh diketengahkan untuk memartabatkan Institusi Raja di negara ini. Antaranya adalah melalui pemerkasaan sistem pendidikan, hubungan yang baik antara raja dengan rakyat, pengukuhan peranan Muzium Diraja, mencontohi institusi diraja negara luar dan sebagainya.

Majlis yang diadakan secara tertutup tersebut dihadiri oleh kira-kira 30 orang peserta yang terdiri daripada pihak daripada pelbagai agensi dan pertubuhan bukan kerajaan serta cendekiawan dan sarjana dari pelbagai institusi pendidikan.

Yang turut hadir ialah Ketua Pengarah DBP, YBhg. Datuk Abang Sallehuddin Abg Shokeran; Pengarah Penerbitan DBP, YBhg. Tuan Haji Razali Che Mat; dan Ketua Pegawai Eksekutif MPN, YBhg. Profesor Datuk Dr. Raduan Che Rose.


“Ratu Kain“ Perlu Diangkat secara Lebih Meluas

Putrajaya – Webinar Warisan Tidak Ketara Siri 1/2022 yang membawakan tajuk “Songket Malaysia Warisan Dunia” telah diadakan pada 24 Mac 2022 secara dalam talian melalui semua platform sosial media Jabatan Warisan Negara. Webinar tersebut menampilkan Mantan Pengarah Bahagian Daftar Warisan, Encik Khalid Syed Ali sebagai moderator dan panel penilai yang terdiri daripada Pereka Fesyen, Encik Salikin Sidek dan Pengurus Seri Gedong Songket, Puan Ramtiniwaiti Ramlee.

Webinar tersebut membincangkan kepentingan menjaga dan menggunakan songket sebagai warisan nenek moyang dalam pemakaian baju Melayu, baju pengantin dan sebagai pakaian untuk menerima penganugerahan dan sebagainya.

Songket yang dikenali dengan gelaran “Ratu Kain” dalam tenunan Melayu telah berjaya melakar sejarah apabila disenaraikan di bawah Senarai Wakil Warisan Budaya Tidak Ketara Kemanusiaan Pertubuhan Pendidikan, Saintifik dan Kebudayaan Bangsa-Bangsa Bersatu (UNESCO) oleh Jawatankuasa antara Kerajaan untuk Melindungi Warisan Budaya Tidak Ketara ke-16 pada Disember tahun lalu, manakala keputusan pencalonan songket telah diumumkan pada 15 Disember 2021.

Menurut Encik Salikin, sebagai pereka fesyen, beliau banyak menekankan penggunaan songket kepada pelanggan-pelanggan beliau terutama pada bakal pengantin. Beliau juga agak kecewa kerana pemakaian songket dipandang remeh oleh generasi kini apabila sampin yang diperbuat dari songket tidak lagi dipakai dengan meluas bersama Baju Melayu.

Seperti motif batik yang digalakkan oleh kerajaan untuk dipakai pada hari Khamis kepada penjawat awam khususnya, beliau mencari-cari ruang untuk “Ratu Kain“ ini juga boleh diangkat dan dipakai dengan meluas oleh rakyat Malaysia supaya peninggalan tersebut tidak terhakis dari memori Keluarga Malaysia.

Menurut Puan Ramtiniwaiti pula, beliau pernah berkhidmat di Semenanjung Malaysia sebelum memutuskan untuk pulang ke tanah kelahiran beliau, iaitu negeri Sarawak apabila beliau diamanahkan dengan Seri Gedong Songket. Di sana, beliau sendiri menenun songket di samping menguruskan butik songket tersebut untuk memastikan kemahiran menenun tidak hilang dari jari.

Beliau berkata, bagi memastikan tinggalan songket ini terus hidup, songket harus dipakai dengan meluas supaya kain ini terus dikenali. Proses tenunan juga perlu diuar-uarkan kepada generasi baharu bagi mencari pelapis yang akan meneruskan tinggalan nenek moyang ini. Beliau juga berpendapat, jika songket diperkenalkan secara meluas, peluang untuk mencari anak-anak muda yang yang terdiri daripada pelbagai kaum yang berminat dalam industri tersebut adalah lebih besar.

Pemakaian songket kini semakin pudar dalam kalangan rakyat negara ini. Jika songket diperkenalkan semula, warisan ini mampu memberi pulangan yang besar kepada negara di samping mampu menambah tenaga kerja dalam tenunan songket.

Tidak dinafikan kain songket, sama seperti batik, adalah sedikit mahal kerana prosesnya yang rumit dan mengambil masa yang lama. Namun begitu, ada juga kain songket yang dijual dengan harga mampu milik dan boleh digayakan untuk ke majlis-majlis atau sebagai pakaian pada hari raya kerana songket pada zaman ini berbeza dengan zaman dahulu yang hanya dipakai oleh golongan bangsawan, namun kini, songket sangat digalakkan untuk dipakai oleh setiap lapisan masyarakat.

Pengiktirafan UNESCO adalah satu anugerah yang berprestij yang perlu dibanggakan oleh setiap warga Malaysia dan dijaga dengan baik dan menyokong industri tersebut agar ianya tidak menjadi satu pengiktirafan retorik.


Taman Eko Rimba Kanching Kembali Beroperasi

Untuk mendapatkan maklumat terkini, ikuti kami melalui Telegram

Rawang – Tourism Selangor memaklumkan bahawa Taman Eko Rimba Kanching (TERK) akan kembali beroperasi bermula pada 26 Mac 2022, dari pukul 8.00 pagi hingga 5.00 petang setiap hari.

Penyambungan operasi ini adalah tertakhluk kepada garis panduan atau prosedur operasi standard (SOP) terkini yang ditetapkan oleh pihak Majlis Keselamatan Negara (MKN) seperti berikut:

Menurut Tourism Selangor, kadar bayaran terbaharu bagi kemasukan ke TERK adalah seperti berikut:
Isnin – Jumaat: RM2 seorang (warganegara); RM8 seorang (bukan warganegara).
Sabtu, Ahad dan cuti umum: RM3 seorang (warganegara); RM8 seorang (bukan warganegara).

Untuk informasi lanjut, pengunjung boleh melayari www.selangor.travel, atau mengikuti kemas kini di laman Facebook, Instagram, Twitter, aplikasi TikTok dan saluran YouTube Tourism Selangor.